pythainlp/thai-wiki-dataset-v4 huggingface dataset:
บรุก ลี

บรุก ลี  หรือชื่อเกิด บรุก แอนทัวเนตต์ มาเฮอาลานี ลี  เป็นผู้ได้รับตำแหน่งนางงามฮาวาย, นางงามสหรัฐอเมริกา และนางงามจักรวาล ค.ศ. 1997 บรุกคือหญิงชาวอเมริกันคนที่ 7 ได้ตำแหน่งนี้
ลีเกิดเมื่อวันที่ 8 มกราคม ค.ศ. 1971 ที่เมืองเพิร์ลซิตี รัฐฮาวาย ประเทศสหรัฐอเมริกา มีชื่อภาษาเกาหลีว่า อี ชีแน  บรรพบุรุษของเธออพยพมาจากประเทศเกาหลีใต้ตั้งแต่ช่วงปี ค.ศ. 1950 และมีเชื้อสายฮาวาย, เกาหลี, จีน, ดัตช์, โปรตุเกส, อังกฤษ และฝรั่งเศส
ลีเป็นตัวแทนประเทศของเธอในฐานะ Miss USA 1997 ในการประกวดนางงามจักรวาลปีเดียวกัน ซึ่งจัดขึ้นที่ไมแอมี รัฐฟลอริดา เมื่อวันที่ 16 พฤษภาคม ค.ศ. 1997 และเอาชนะคู่แข่งจาก 74 ประเทศได้จนสำเร็จ เธอมอบตำแหน่งในนางงามจักรวาลคนต่อไปคือ "เวนดี ฟิตซ์วิลเลียม" จากประเทศตรินิแดดและโตเบโก ในการประกวดนางงามจักรวาล 1998 ที่จัดขึ้นที่โฮโนลูลู รัฐฮาวาย บ้านเกิดของเธอ
นิสชินฟูดส์

นิสชินฟูดส์ เป็นบริษัทญี่ปุ่นที่ผลิตบะหมี่กึ่งสำเร็จรูปตั้งขึ้นในประเทศญี่ปุ่นเมื่อวันที่ 4 กันยายน ค.ศ. 1948 หลังสงครามโลกครั้งที่สองสิ้นสุดลงไม่นาน โดยมีนายโมโมฟูกุ อันโด เป็นผู้ก่อตั้ง มีบริษัทมีชื่อแรกก่อตั้งว่า Nissin Food Products Co., Ltd. of Japan  และสิบปีต่อมาจึงผลิตบะหมี่ราเม็งกึ่งสำเร็จรูปขึ้นเป็นครั้งแรก ใช้ชื่อว่า Chikin Ramen (Chicken Ramen) ต่อมาได้เปิดสาขาในสหรัฐอเมริกาเมื่อ ค.ศ. 1970 ภายใต้ชื่อ Nissin Foods โดยขายราเม็งกึ่งสำเร็จรูปในชื่อ "Top Ramen" ทั้งบะหมี่กึ่งสำเร็จรูปและบะหมี่ถ้วยต่างเป็นนวัตกรรมที่คิดค้นโดยโมโมฟูกุ อันโด นิสชินมีสำนักงานใหญ่อยู่ที่ เขตโยโดงาวะ ในจังหวัดโอซากะ โดยได้ย้ายมาอยู่ในที่ตั้งปัจจุบันตั้งแต่ ค.ศ. 1977 เมื่อสร้างอาคารใหม่สำเร็จ
นิสชินได้ตั้งสำนักงานและโรงงานขึ้นในหลายประเทศ เช่น บราซิล (ตั้งแต่ ค.ศ. 1981), ฮ่องกง (ตั้งแต่ ค.ศ. 1985), อินเดีย (ตั้งแต่ ค.ศ. 1992), เยอรมนี (ตั้งแต่ ค.ศ. 1993), ไทย (ตั้งแต่ ค.ศ. 1994), จีน (ตั้งแต่ ค.ศ. 1995), และ เม็กซิโก (ตั้งแต่ ค.ศ. 2000) ผลิตภัณฑ์ของนิสชินยังมีจำหน่ายใน ฟิลิปปินส์, ไต้หวัน, สิงคโปร์, แคนาดา, สวีเดน, มาเลเซีย และ ออสเตรเลีย
นิสชินฟูดส์ไม่มีส่วนเกี่ยวข้องกับบริษัทที่มีชื่อคล้ายกันเหล่านี้แต่อย่างใด เช่น Nisshin Seifun Group Inc., Nisshin OilliO Group, Ltd., Nisshinbo Holdings Inc. และ Nissin Healthcare Food Service Co., Ltd.
ปืน ร.ศ. 121

ปืนเล็กยาว ร.ศ. 121 หรือ ปืนเล็กยาว แบบ 45 (ปลย. 45) เป็นปืนเล็กยาวแบบลูกเลื่อนบริหารกลไกด้วยมือ ใช้กระสุนขนาด 8x50 มม. แบบหัวป้าน (8x50 mm. R Siamese Mauser Type 45) เข้าประจำการเมื่อปี พ.ศ. 2445-2446 ในรัชสมัยของพระบาทสมเด็จพระจุลจอมเกล้าเจ้าอยู่หัว รัชกาลที่ 5 เนื่องจากเดิมกองทัพสยามเคยสั่งซื้อปืนเล็กยาว Steyr-Mannlicher M1888 หรือ ปืนเล็กยาว แบบ 33 (ปลย. 33) จากประเทศออสเตรียมาใช้งานเมื่อปี พ.ศ. 2433 ซึ่งปืนรุ่นดังกล่าวใช้ระบบลูกเลื่อนดึงตรงแบบสองจังหวะและใช้กระสุนขนาด 8x50 mm. R Mannlicher ซึ่งปืนดังกล่าวไม่เป็นที่พึงพอใจในประสิทธิภาพมากนัก จึงได้มีการตั้งคณะกรรมการออกแบบโดยยึดรูปแบบปืนเล็กยาว ขนาด 6.5×55 มม. ของประเทศสวีเดนเป็นหลัก และด้วยการที่ปืนเล็กยาวรุ่นนี้ใช้ระบบลูกเลื่อนแบบเมาเซอร์ (Mauser) จึงมีชื่อเรียกภาษาอังกฤษด้วยว่า "Siamese Mauser M1902/M1903"
ประวัติ.
"บ้านเมืองเราทุกวันนี้เหมือนตั้งอยู่ในหมู่หัวไม้ ถ้าเราไม่เตรียมพลองไว้สู้กับพวกหัวไม้บ้าง พวกหัวไม้ก็ย่อมจะมีใจกำเริบมารังแกอยู่ร่ำไป ถึงโดยจะสู้ให้ชนะจริงไม่ได้ ก็ให้เป็นแต่พอให้พวกหัวไม้รู้ว่าพลองของเรามีอยู่ ถ้าจะเข้ามารังแกก็คงจะเจ็บบ้าง" พระราชดำรัส รัชกาลที่ 5 เมื่อ ร.ศ.121 จากการจัดหาอาวุธปืนที่ทันสมัยให้เหมาะสมกับการพัฒนาการทหารของสยามในขณะนั้น โดยทรงมีพระราชประสงค์ไว้ คือ มิได้เอาอาวุธไปรุกรานใคร แต่เอาไว้ใช้ป้องกันชาติ
การแต่งตั้งคณะกรรมการออกแบบอาวุธปืนรุ่นใหม่ที่จะสั่งซื้อ ประกอบด้วย พันเอก พระเจ้าลูกยาเธอ พระองค์เจ้าจิรประวัติวรเดช,พลเรือโท พระยาชลยุทธโยธินทร์ (อังเดร ดู เปลซีส เดอ ริชลิว), พลเอก เจ้าพระยาสุรศักดิ์มนตรี (เจิม แสง-ชูโต) และพันตรี พระยาสีหราชเดโชชัย (หม่อมราชวงศ์อรุณ ฉัตรกุล) สมุหราชองครักษ์ในรัชกาลที่ 5 ต่อมาในปี พ.ศ. 2466 สมัยรัชกาลที่ 6 ได้มีการสั่งซื้อปืนเล็กยาวแบบ 66 หรือปืนอาริซากะ (Arisaka) ซึ่งเป็นปืน Mauser M1923 แต่ผลิตโดยญี่ปุ่นเข้ามาใหม่ และได้มีการปรับเปลี่ยนกระสุนจากขนาด 8x50 มม.เป็นขนาด 8x52 มม.หรือ 8x52 mm.R Siamese Mauser Type 66 ซึ่งเป็นกระสุนแบบหัวแหลม เพื่อไม่ให้ปืนติดขัดเวลาป้อนกระสุนเข้ารังเพลิง ปืนเล็กยาวที่ซื้อมาก่อนหน้านี้อย่าง ปลย.45 และ ปลส.47 จึงได้นำมาคว้านรังเพลิงเพื่อใช้กับกระสุนใหม่นี้ด้วย และเรียกชื่อใหม่ว่า ปลย.45/66 กับ ปลส.47/66
ซึ่งไทย (ขณะนั้นเรียกสยาม) ซื้อพิมพ์เขียวจากเยอรมัน มาจ้างผลิตที่โรงงานสรรพาวุธกองทัพญี่ปุ่น โดยปกปิดการดำเนินการด้วยเหตุผลทางการมืองขณะนั้น
ที่ฝรั่งเศส-อังกฤษ เข้ามาเป็นเป็นเจ้าอาณานิคมดินแดนเพื่อนบ้าน (ฝรั่งเศส ลาว เขมร: อังกฤษ พม่า มลายู) มีความหวาดระแวงสยามและญี่ปุ่นที่เป็นมหาอำนาจใหม่ในทวีปเอเชีย ต่อมาปรับปรุงเป็นปืนเล็กยาวแบบ 66 (ปลย 66: type 66) โดยเปลี่ยนแบบกระสุนเป็น 8x52 มม.(8x52 mm.R Siamese mauser type 66) ชนิดหัวแหลม
นอกจากนี้ยังมีรุ่นปืนเล็กสั้นที่เรียกว่า ปลส 47. (ปืนเล็กสั้น 47 : type 47) คุณลักษณะเหมือน ปืนเล็กยาวแบบ 45 แต่สั้นกว่า ซึ่งต่อมาได้รับการพัฒนาพร้อมปืนเล็กยาวแบบ 66 เป็น ปืนเล็กสั้น 45/66 (ปลส.45/66 : type 45/66) และ ปืนเล็กสั้น 47/66 (ปลส.47/66 : type 47/66)
อีกนามหนึ่งของ ปลย.45 และ ปลส.47 คือ ปืน ร.ศ 121 และ ปืน ร.ศ 123 ตามลำดับ ซึ่งใช้ในยุครัชกาลที่ 5 และเปลี่ยนชื่อเป็น ปลย.45 และ ปลส.47 ในยุครัชกาลที่ 6 แต่บุคคลทั่วไปนิยมเรียก "ปืน ร.ศ." (รัตนโกสินทรศก)”
วรรณวลัย โปษยานนท์

วรรณวลัย สุรีย์เดชะกุล หรือ วรรณวลัย โปษยานนท์ (ชื่อเล่น: น้ำฝน) เกิดในจังหวัดนนทบุรีเมื่อวันที่ 12 กรกฎาคม พ.ศ. 2519 เป็นนักแสดงและนางแบบ ชาวไทย เข้าสู่วงการเมื่อปี พ.ศ. 2541 โดยการแสดงละคร "ร่วมงานรัก" ทางสถานีวิทยุโทรทัศน์ไทยทีวีสีช่อง 3 ต่อด้วยแสดงภาพยนตร์เรื่อง "ล่าระเบิดเมือง" ปี 2542 หลังจากนั้นก็มีผลงานในวงการบันเทิงมากมายไม่ว่าจะเป็น พรีเซนเตอร์, พิธีกร, งานภาพยนตร์ และละครเวที เป็นต้น
น้ำฝนเป็นหลานของ อู๋ ธนากร โปษยานนท์ เป็น ดารา นักแสดง นายแบบ เช่นกัน
ด้านครอบครัว ปัจจุบันสมรสกับ นายอนุสรณ์ สุรีย์เดชะกุล (ชื่อเล่น: อุ๊) นักบินของการบินไทย ได้เข้าสู่ประตูวิวาห์เมื่อวันที่ 21 กันยายน พ.ศ. 2546 ที่โรงแรมพลาซ่าแอทธินี หลังจากดูใจกันมานานกว่า 6 ปี คู่นี้ฮันนีมูนหวานที่เกาะมัลดีฟส์ มีบุตรชายด้วยกัน 2 คน
เมืองของประเทศลาว

ในประเทศลาว เมือง  เป็นเขตการปกครองระดับที่ 2 รองจากแขวง ซึ่งเทียบเท่ากับอำเภอของประเทศไทย เมืองแต่ละเมืองแบ่งออกเป็นบ้าน  ซึ่งเทียบเท่ากับหมู่บ้านในประเทศไทย
หมายเหตุ — แต่ละเมืองมีรหัสแสดง ตัวเลขสองหลักแรกเป็นแขวง และสองหลักสุดท้ายเป็นเมือง
สนามกีฬากลางเทศบาลนครอุดรธานี

ประวัติ.
สนามกีฬาเทศบาลนครอุดรธานี ตั้งอยู่บริเวณถนนนิตโย (บริเวณโรงเบียร์เดิม) สร้างขึ้นด้วยเงินงบประมาณตามโครงการของรัฐบาล นายอภิสิทธิ์ เวชชาชีวะ ซึ่งได้อนุมัติเงินงบประมาณไว้ทั้งหมด 800 านบาทก่อนที่จะมีการยุบสภาในปีพ.ศ. 2554 โดยนาย อิทธิพล ตรีวัฒนสุวรรณ นายกเทศมนตรีเทศบาลนครอุดรธานี เป็นผู้ดำเนินการก่อสร้าง ได้นำการก่อสร้างตั้งแต่ พ.ศ. 2553แล้วเสร็จในปีพ.ศ. 2554
อาคารประกอบ.
การก่อสร้างเฟสแรกได้ดำเนินการแล้วเสร็จสิ้นแล้ว ส่วนการดำเนินงานในเฟสสองยังไม่มีการก่อสร้างเพราะว่าทางเทศบาลรอเงินงบประมาณจากส่วนกลาง
โดยสนามกีฬามีอาคารต่างๆดังนี้
การใช้สนาม.
สนามแห่งนี้ใช้เป็นสถานที่จัดการแข่งขันฟุตบอลนักเรียน(หมากแข้งคัพครั้งที่1และครั้งที่2) และเป็นสนามอุ่นเครื่องของสโมสรอุดรธานีเอฟซีอีกด้วย
ปัจจุบัน.
ในขณะนี้ทางเทศบาลนครอุดรธานี ได้อนุมัติงบประมาณส่วนของเทศบาลเริ่มทำการก่อสร้างสนามเทนนิส และสนามฟุตซอลเพิ่มเติม
เอ็มโฟเอ็ม

เอ็มโฟร์เอ็ม  เป็นวงบอยแบนด์แมนโดป๊อปที่ก่อตั้งขึ้นในปี 2013 โดยคิวบ์เอนเตอร์เทนเมนต์ของเกาหลีใต้และ Xing Tian Media ของจีน กลุ่มเปิดตัวเมื่อวันที่ 13 มีนาคม 2013 ในรายการเอ็มเคานต์ดาวน์ด้วยเพลง Sadness เวอร์ชันภาษาเกาหลี ในเดือนมีนาคม 2015 เอ็มโฟร์เอ็มประกาศว่าพวกเขาจะยุติสัญญากับบริษัทจีน Xing Tian Media เนื่องจากไม่มีกิจกรรม
โฆเซ เบเซร์รา

โฆเซ เบเซร์รา  เป็นอดีตแชมป์โลกชาวเม็กซิโก เกิดที่กวาดาลาฮาราเมื่อ 15 เมษายน พ.ศ. 2479 สถิติการชก 75 ครั้ง ชนะ 68 (น็อค 42) เสมอ 3 แพ้ 4
ประวัติ.
เบเซอร์ราขึ้นชกมวยสากลครั้งแรกเมื่อ 30 สิงหาคม พ.ศ. 2496 ชนะน็อค เรย์ โกเมซ ยก 4 ที่เม็กซิโก ชกชนะรวดมาตลอด มาชกแพ้ครั้งแรกเมื่อ 18 กุมภาพันธ์ พ.ศ. 2499 แพ้คะแนน กัชโชโร มาร์ติเนซ ที่ เม็กซิโก เบเซอร์รามีโอกาสได้ชิงแชมป์โลกรุ่นแบนตัมเวตครั้งแรกเมื่อ 8 กรกฎาคม พ.ศ. 2502 ปรากฏว่าเป็นฝ่ายชนะน็อกอัลฟองเซ อลิมี ยก 8 ที่แคลิฟอร์เนียได้แชมป์มาครอง ลังจากได้เป็นแชมป์ เขาขึ้นชกนอกรอบในอีกสามเดือนถัดมา ชนะน็อค วัลท์ อินแกรม ยก 9 ซึ่งหลังจากการชกครั้งนี้ อินแกรมได้รับความกระทบกระเทือนมากจนเสียชีวิตไปในที่สุด หลังจากนั้นชกป้องกันแชมป์ไว้ได้ 2 ครั้ง ก่อนจะชกนอกรอบเมื่อ 30 สิงหาคม พ.ศ. 2503 แพ้น็อก อีลอย ซานเชส ยก 8 ทำให้เบเซอร์ราถึงกับประกาศสละแชมป์โลกและแขวนนวมไป เบเซอร์รากลับมาชกอีกครั้งเมื่อ 13 ตุลาคม พ.ศ. 2505 โดยเป็นการชกเป็นการกุศลเพื่อหาเงินช้วยเหลือรูดี้ โกโรนาโด ที่ได้รับบาดเจ็บจากการชกมวย ซึ่งเบเซอร์ราเป็นฝ่ายชนะคะแนน อัลเบร์โต มาร์ติเนซไปอย่างสูสี หลังจากนั้น เบเซอร์ราได้มอบเงินรายได้ของเขาจากการชกครั้งนี้ให้ครอบครัวของโกโรนาโดแล้วจึงแขวนนวมไปอย่างถาวร
หมดสติชั่วคราว

หมดสติชั่วคราว ("/ซิง-เคอะ-พี/") คือการที่ผู้ป่วยมีทั้งอาการหมดสติและกล้ามเนื้ออ่อนแรงทั่วตัว พร้อมกัน มีลักษณะเฉพาะคือ เป็นเร็ว เป็นอยู่ไม่นาน และหายได้เอง ส่วนใหญ่เกิดจากการที่มีเลือดไปเลี้ยงสมองน้อยลงจากสาเหตุต่าง ๆ ที่พบบ่อยคือภาวะความดันเลือดต่ำ บางครั้งอาจพบมีอาการนำมาก่อน เช่น เวียนศีรษะ เหงื่อแตก ตัวซีด ตาลาย คลื่นไส้ อาเจียน หรือร้อนวูบวาบ ฯลฯ ขณะมีอาการอาจมีกล้ามเนื้อกระตุกเป็นระยะเวลาสั้น ๆ ได้ กรณีที่ไม่ได้หมดสติโดยสิ้นเชิงและกล้ามเนื้อยังมีความตึงตัวอยู่บ้างอาจเรียกว่า วิงเวียน หรือ presyncope/lightheadedness ในทางการแพทย์แนะนำให้ตรวจรักษาผู้ป่วยที่มีอาการวิงเวียนแบบเดียวกันกับผู้ป่วยที่มีอาการหมดสติชั่วคราว
สาเหตุของอาการนี้มีหลากหลาย มีตั้งแต่สาเหตุที่ไม่เป็นอันตรายใด ๆ ไปจนถึงอาจเป็นอันตรายถึงแก่ชีวิต แบ่งออกเป็น 3 กลุ่มหลัก ๆ ได้แก่ จากระบบหัวใจหลอดเลือด จากระบบประสาท และจากการเปลี่ยนท่าทาง สาเหตุจากระบบหัวใจหลอดเลือดคิดเป็นประมาณร้อยละ 10 ของทั้งหมด และมักเป็นกลุ่มที่อาจมีอันตรายได้มากที่สุด ส่วนจากระบบประสาทนั้นพบบ่อยที่สุด สาเหตุที่เกี่ยวกับหัวใจที่สำคัญ เช่น หัวใจเต้นผิดจังหวะ โรคลิ้นหัวใจ โรคกล้ามเนื้อหัวใจ และการอุดกั้นหลอดเลือดจากสาเหตุต่าง ๆ เช่น ลิ่มเลือดอุดหลอดเลือดปอด หรือการฉีกเซาะของหลอดเลือดเอออร์ตา ฯลฯ การหมดสติชั่วคราวที่มีสาเหตุจากระบบประสาทเกิดขึ้นเมื่อหลอดเลือดขยายและหัวใจเต้นช้าลงอย่างไม่สัมพันธ์กัน อาจเกิดจากมีสิ่งกระตุ้น เช่น การเห็นเลือด ความเจ็บปวด ความรู้สึกรุนแรง หรือกิจกรรมบางอย่าง เช่น การปัสสาวะ การอาเจียน หรือการไอ การถูกกระตุ้นที่บริเวณคารอทิดไซนัสซึ่งอยู่บริเวณคอก็สามารถทำให้เกิดการหมดสติชั่วคราวจากระบบประสาทได้อีกทางหนึ่ง สาเหตุกลุ่มสุดท้ายคือเกิดจากการลดลงอย่างรวดเร็วของความดันเลือดเมื่อเปลี่ยนท่าทาง เช่น จากนอนอยู่เปลี่ยนเป็นยืนขึ้น เป็นต้น เรียกว่าภาวะความดันโลหิตต่ำเมื่อมีการเปลี่ยนท่า พบได้ในคนที่กินยาบางชนิด และยังสัมพันธ์กับภาวะขาดน้ำ การเสียเลือด หรือการติดเชื้อ ได้ด้วย นอกจากนี้ยังพบว่าการเกิดภาวะหมดสติชั่วคราวส่วนหนึ่งสัมพันธ์กับปัจจัยทางพันธุกรรมด้วย
การหาสาเหตุที่ดีที่สุดทำได้โดยการซักประวัติ การตรวจร่างกาย และการตรวจคลื่นไฟฟ้าหัวใจ โดยการตรวจคลื่นไฟฟ้าหัวใจจะช่วยให้สามารถตรวจพบภาวะหัวใจเต้นผิดจังหวะ โรคหลอดเลือดหัวใจ และความผิดปกติทางไฟฟ้าอื่น ๆ ของหัวใจ เช่น กลุ่มอาการระยะคิวทียาว และกลุ่มอาการบรูกาด้า ฯลฯ ผู้ป่วยหมดสติชั่วคราวที่มีสาเหตุมาจากหัวใจมักมีประวัติอาการนำมาก่อนด้วย การตรวจพบความดันเลือดต่ำและชีพจรเร็วหลังการหมดสติมักบ่งบอกว่ามีการสูญเสียน้ำหรือเลือด ในขณะที่การตรวจพบออกซิเจนในเลือดต่ำมักพบร่วมกับการเกิดลิ่มเลือดอุดตันที่หลอดเลือดปอด ในผู้ป่วยบางรายที่สาเหตุยังไม่ชัดเจน อาจจำเป็นต้องตรวจเพิ่มเติมด้วยเครื่องมืออื่น ๆ เช่น การฝังอุปกรณ์บันทึกสัญญาณ การตรวจด้วยเตียงแบบหมุนได้ หรือการตรวจด้วยการนวดคารอทิดไซนัส ฯลฯ โดยทั่วไปแล้วไม่จำเป็นต้องทำซีทีสแกนยกเว้นจะมีข้อบ่งชี้ ภาวะอื่นที่ใกล้เคียงกันที่อาจต้องนึกถึงและตรวจ ได้แก่ อาการชัก โรคหลอดเลือดสมองเฉียบพลัน สมองกระทบกระเทือน ออกซิเจนต่ำ น้ำตาลในเลือดต่ำ การเป็นพิษจากยา และโรคทางจิตเวชบางอย่าง การรักษาจะขึ้นกับสาเหตุ ผู้ป่วยกลุ่มเสี่ยงสูงจากการตรวจเบื้องต้นอาจต้องเข้ารับการรักษาหรือสังเกตอาการในโรงพยาบาลเพื่อติดตามอาการและการเต้นของหัวใจ
เส้นเวลาของอนาคตไกล

แผนภาพเส้นเวลา.
สำหรับแผนภาพเส้นเวลาสเกลลอการิทึมของเหตุการณ์เหล่านี้ ดูที่:
หมายเหตุ.
<templatestyles src="Reflist/styles.css" />
รายการอ้างอิง.
<templatestyles src="Reflist/styles.css" />
ปลาข้าวสาร

ปลาข้าวสาร เป็นคำทั่วไปที่ใช้เรียกตัวอ่อนหรือลูกปลาที่มีสีค่อนข้างขาว มีเม็ดสีในร่างกายเพียงเล็กน้อย อาจเป็น ปลากะตัก ปลาอายุ ปลาเฮร์ริง หรือ ปลาไหล เป็นต้น สามารถนำมารับประทานได้
ภาพรวม.
ปลาข้าวสารเป็นคำทั่วไปที่ใช้เรียกตัวอ่อนและลูกปลาของปลาชนิดต่าง ๆ แต่ตัวอ่อนและลูกปลาส่วนใหญ่ที่นำมาบริโภคในรูปแบบของปลาข้าวสารแห้งคือปลาอิวาชิ อย่างไรก็ตาม เนื่องจากวิธีการจับปลาโดยใช้แหตาถี่ จึงเป็นปกติที่จะมีตัวอ่อนและลูกปลาต่าง ๆ ปนอยู่ด้วย ด้วยเหตุนี้ บางครั้งในน้ำจึงมีไม่เพียงแต่ปลาเท่านั้น แต่ยังมี ตัวอ่อนของหมึกสายหรือหมึกกล้วย รวมถึง ตัวอ่อนกุ้งฝอย และ ปู (ถือเป็นแพลงก์ตอนสัตว์ชนิดหนึ่ง) ด้วย
วัดจันทร์เจริญสุข

วัดจันทร์เจริญสุข เป็นวัดพระพุทธศาสนานิกายเถรวาท สังกัดคณะสงฆ์มหานิกาย ภาค 15 ตั้งอยู่เลขที่ 22 หมู่ 10 ตำบลบ้านปรก อำเภอเมือง จังหวัดสมุทรสงคราม 75000
ประวัติ.
วัดจันทร์เจริญสุข เป็นวัดเก่าวัดหนึ่ง สร้างมาแต่ประมาณ พ.ศ. 2402 มีอุโบสถไม้วัดจันทร์เจริญสุขหันหน้าออกสู่ทิศเหนือ ซึ่งมีทางเดินไปอุโบสถหลังใหม่ที่ก่อ อิฐถือปูน สิ่งที่เป็นบริบทสำคัญของพระอุโบสถไม้ประกอบไปด้วยซุ้มเสมาทรงกูบ และเจดีย์รายที่มีทั้งทรงปรางค์ ทรงเครื่อง และเจดีย์ทรงเครื่องแบบพื้นเมืองที่ดัดแปลงจากเจดีย์ย่อเหลี่ยมไม้สิบสอง
ปลาซิวข้าวสารชวา

ปลาซิวข้าวสารชวา (ชื่อวิทยาศาสตร์: "Oryzias javanicus") ปลาน้ำจืดขนาดเล็กชนิดหนึ่ง ในวงศ์ปลาซิวข้าวสาร (Adrianichthyidae)
มีลำตัวค่อนข้างหนาและยาว มีแถบสีดำข้างลำัตัว ปลายสุดของเส้นที่คอดหางจะขยายออกเป็นรูปวงรีหรือจุดค่อนข้างกลม ครีบทั้งหมดใสโปร่งแสง บริเวณหลังมีสีน้ำตาลอ่อนคล้ำ ด้านท้องสีขาว ขนาดโตเต็มที่ประมาณ 13 เซนติเมตร
เป็นปลาที่หากินและอาศัยอยู่บริเวณพื้นท้องน้ำ ในแหล่งน้ำขนาดใหญ่ที่มีคุณภาพน้ำดีมีออกซิเจนละลายในน้ำปริมาณสูงและมีอุณหภูมิเย็น แพร่กระจายพันธุ์ตั้งแต่ภาคใต้ของไทย, มาเลเซีย, สิงคโปร์ และอินโดนีเซีย
นิยมเลี้ยงเป็นปลาสวยงาม ซึ่งปัจจุบันสามารถเพาะขยายพันธุืได้ในที่เลี้ยงได้แล้ว
ภาษาคือภาษาย่อยที่มีทัพบกและทัพเรือ

ภาษาคือภาษาย่อยที่มีทัพบกและทัพเรือ  เป็นสำนวนหนึ่ง ที่กล่าวถึงการตัดสินโดยอำเภอใจว่าอะไรคือภาษาและอะไรคือภาษาย่อยหรือภาษาถิ่น สำนวนนี้กล่าวว่า สถานภาพทางการเมืองและสังคมมักมีอิทธิพลต่อมุมมองของผู้คนว่า ภาษาที่ใช้ในสังคมนั้นควรจัดเป็นภาษาถิ่นหรือไม่ นักวิชาการทางด้านภาษายิดดิชและนักภาษาศาสตร์เชิงสังคม แมกซ์ ไวน์ไรค์ (Max Weinreich) เป็นผู้ที่ทำให้สำนวนนี้เป็นที่รู้จักในโลกภาษาศาสตร์ ซึ่งเป็นสำนวนที่แนะนำโดยลูกศิษย์ของแมกซ์ ไวน์ไรค์
ความหมาย.
ในสำนวน "ภาษาคือภาษาย่อยที่มีทัพบกและทัพเรือ" นั้น คำว่า "กองทัพ" เปรียบเทียบกับผู้ที่มีอำนาจปกครองประเทศหนึ่งอยู่ (ผู้ใดมีกองทัพผู้นั้นมีอำนาจ) ฉะนั้นผู้ที่มีกองทัพก็เป็นผู้ที่สามารถกำหนดได้ว่าอะไรคือภาษาอะไรคือภาษาถิ่น อาทิ ในประเทศไทย รัฐบาลไทยกำหนดว่า ภาษาประจำชาติคือ ภาษาไทยมาตรฐาน แต่ภาษาอื่น ๆ ที่พูดในประเทศถือเป็นภาษาถิ่น เป็นต้น ในขณะเดียวกันบ้างก็ถือว่าภาษาไทยถิ่นอีสานเป็นภาษาถิ่นหนึ่งของภาษาไทย (a dialect of Thai) แต่บ้างก็ถือว่าเป็นภาษาถิ่นหนึ่งของภาษาลาว (a dialect of Lao)
ในสแกนดิเนเวีย.
ในสแกนดิเนเวีย ผู้พูดภาษานอร์เวย์ ผู้พูดภาษาเดนมาร์ก และ ผู้พูดภาษาสวีเดน สามารถสื่อภาษาของตัวเองกับผู้พูดที่มาจากนอร์เวย์ เดนมาร์ก และ สวีเดน กันได้เป็นอย่างดี อย่างไรก็ตาม แต่ละรัฐก็ไม่ถือว่าภาษาของตนเองเป็นภาษาถิ่นของภาษาเดียวกัน รัฐบาลในสามประเทศนี้ไม่กำหนดว่าภาษาตนเองเป็น ภาษาสแกนดิเนเวียถิ่นนอร์เวย์ ภาษาสแกนดิเนเวียถิ่นเดนมาร์ก และภาษาสแกนดิเนเวียถิ่นสวีเดน เป็นต้น
ในเอเชียใต้.
ในประเทศอินเดีย และ ประเทศปากีสถาน ผู้พูดภาษาฮินดี กับ ผู้พูดภาษาอูรดู สามารถใช้ภาษาแม่ของตนเองสื่อสารและเข้าใจกันได้เป็นอย่างดี แต่รัฐบาลของสองประเทศไม่ถือว่าทั้งสองภาษานั้นเป็นภาษาเดียวกัน หรือว่าเป็นภาษาเดียวกันที่ใช้ในต่างท้องถิ่น แต่กลับถือว่าสองภาษานี้เป็นภาษาที่แยกกัน โดยภาษาฮินดีเป็นภาษาที่พูดโดยชาวฮินดู และ ภาษาอูรดูโดยชาวมุสลิม
ในประเทศจีน.
ในประเทศจีน ภาษาจีนกลาง ภาษาจีนแต้จิ๋ว ภาษาจีนกวางตุ้ง ภาษาจีนเซี่ยงไฮ้ ฯลฯ เป็นภาษาที่ผู้พูดมิสามารถฟังเข้าใจกันได้เลย แต่รัฐบาลจีนถือว่าภาษาเหล่านี้เป็นภาษาเดียวกันเพียงแต่ใช้ในต่างท้องถิ่น
โจรูริจิ

โจรูริจิ (; โรมาจิ: "Jōruri-ji") เป็นวัดของพุทธศาสนา ตั้งอยู่ระหว่างนครเกียวโตกับนาระ สร้างขึ้นเมื่อปี 1047 โดยพระเอ็นชิน ภิกษุผู้ทรงอิทธิพลในยุคเฮอัง วัดนี้มีชื่อเสียงไปทั่วโลกเนื่องจากเป็นที่ตั้งของสวนญี่ปุ่นแบบโบราณ ที่สร้างขึ้นเพื่อเลียนแบบพุทธเกษตรแดนสุขาวดี ด้านทิศตะวันตก ของพระอมิตาภะพุทธเจ้าตามความเชื่อของพุทธศาสนามหายาน ปัจจุบันโจรูริจิเป็นวัดในนิกายชินงง-ริสึหรือนิกายมนตรยานสายวินัย แต่ด้วยเหตุที่วัดมีชื่อเสียงในด้านอุทยานสุขาวดี ผู้คนจึงเข้าใจว่าเป็นวัดในนิกายโจโด หรือนิกายสุขาวดี
อุทยานพุทธเกษตร.
สวนพุทธเกษตรโจรูริจิ (浄瑠璃寺庭園) เป็นสวยแบบพุทธเกษตรที่เลียนแบบพุทธเกษตรของพระพุทธเจ้าในจักรวาลอื่น ๆ อารามและสวนในลักษณะนี้นิยมสร้างกันในยุคเฮอัง (平安時代) หรือระหว่างปีคริสตศักราช 794 - 1185 เนื่องจากยุคสมัยนั้นเต็มไปด้วยความฟุ้งเฟ้อ และความตกต่ำของจิตใจมนุษย์ จนผู้คนในยุคนั้นเชื่อว่า พระพุทธศาสนาของพระศากยมุนีเสื่อมถอยลงแล้ว ทางรอดเพียงประการเดียวคือภาวนาอ้อนวอนเพื่อไปเกิดในพุทธเกษตรสุขาวดีของพระอมิตาภะ ปัจจุบันสวนสุขาวดีเหลืออยู่เพียง 2 แห่งคือที่เบียวโดอิง (平等院) ที่เมืองอูจิ และที่โจรูริจิแห่งนี้
สระน้ำของสวนขุดขึ้นในปีคริสตศักราช 1150 ตั้งอยู่ทางทิศตะวันออกของวิหารพระอมิตาภพุทธทั้ง 9 พระองค์ (สร้างขึ้นในปี 1107) ที่ตั้งอยู่ทางตะวันตก ด้านหน้าวิหารและอีกฝั่งสระน้ำประดับโคมศิลาสมัยศตวรรษที่ 13 ช่วยเสริมความงามสง่าที่แฝงไว้ในความเรียบง่าย 
การจัดวางตำแหน่งของสวนและสระน้ำเป็นไปตามลักษณะอุทยานสวรรค์สุขาวดี และตามหลักการจัดสวนแบบโบราณของญี่ปุ่น กลางสระน้ำก่อเกาะเล็ก ๆ ไว้หมายถึงโลกมนุษย์ มีหาดหินกรวดขนาดย่อม หินตั้งที่ดูกลมกลืนกับพื้นที่ และมีการจัดวางสะพานหินตามขนบ ในระยะหลังทางวัดปล่อยให้พืชพรรณเติบโตอย่างเป็นธรรมชาติ จึงมีลักษณะคล้ายกับสวนตามวัดนิกายเซน แต่หลังจากมีการบูรณะแล้ว มีการตบแต่งใหม่ตามขนบสวนสมัยเฮอัง ที่ดูเป็นระบบระเบียบมากว่า
แนวคิดเบื้องหลังของอุทยานพุทธเกษตร.
ทั้งนี้ ใน จุลสุขาวดีวยูหสูตร หรือ อมิตายุสูตร กล่าวถึง สุขาวดีโลกธาตุ หรือ อุทยานในพุทธเกษตรสุขาวดีไว้ว่า 
""ดูก่อน สารีบุตร ไฉนพุทธเกษตรแห่งนี้จึงได้ชื่อว่า "สุขาวดี" เล่า? ที่เป็นเช่นนี้ก็เพราะบรรดาปวงสัตว์ในพุทธเกษตรแห่งนี้ ไม่มีความทุกกายทุกใจใด ๆ อยู่เลย มีแต่ความสุขอย่างเหลือประมาณ เหตุนี้แลพุทธเกษตรแห่งนี้จึงได้ชื่อว่า "สุขาวดีพุทธเกษตร" อนึ่งสารีบุตร ในสุขาวดีพุทธเกษตรนี้ ประดับประดาแวดล้อมไปด้วยภูเขาแก้ว 7 ลูก อันเป็นประดุจกำแพงแก้ว 7 ชั้น มีต้นตาลขึ้นเป็นแนวอยู่อีก 7 แถว มีตาข่ายกระดึงทองโยงใยให้ถึงกัน และ อาณาบริเวณโดยทั่วไปนั้นล้วนรายรอบเกลื่อน กลาดไปด้วยแก้วมณีอันมีค่า 7 ประการ ด้วยเหตุนี้เองจึงได้ชื่อว่า สุขาวดีพุทธเกษตร""
อนึ่ง ในสุขาวดีพุทธเกษตรนี้ ยังมีสระโบกขรดี ซึ่งประดับประดาด้วยรัตนอันมีค่ายิ่งอยู่จำนวน 7 สระ สระน้ำทั้ง 7 แห่ง เป็นสระที่ประดับรัตนชาติอันมีค่ายิ่งทั้ง 7 อย่างคือ ทอง เงิน ไพฑูรย์ ผลึก ทับทิม บุศราคัม และมรกต สระโบกหรดีทั้ง 7 เปี่ยมไปด้วย อัษฎางคิกวรีคือมีองค์คุณ 8 ประการ ครบถ้วนคือ
ข้อสังเกตเกี่ยวกับแนวคิดของสวน.
อย่างไรก็ตาม มีผู้ตั้งข้อสังเกตว่า ตำแหน่งของวิหารพระอมิตาภพุทธ และสระน้ำ ดูผิดแผกไป โดยเฉพาะอย่างยิ่งเมื่อพระอาทิตย์ตกดิน แสงที่สาดส่องลงมาอยู่ตรงกันข้ามกับด้านหน้าของวิหารและสวน แต่ส่องเข้าอย่างเต็มที่ไปยังเจดีย์ 3 ชั้น ที่ประดิษฐานรูปพระอักโษภยะพุทธเจ้า ในจุดนี้ ทำให้สันนิษฐานกันว่า สวนแห่งนี้อาจมิได้สร้างขึ้นเพื่อสะท้อนอุทยานพุทธเกษตรสุขาวดี แต่อาจสร้างขึ้นเพื่อสะท้อนอุทยานของพุทธเกษตรอภิระติ ของพระอักโษภยะพุทธเจ้า ซึ่งตั้งอยู่ทางทิศตะวันออก แต่ทฤษฎีนี้ไม่ค่อยแพร่หลายนัก
สุชีน เอ่งฉ้วน

สุชีน เอ่งฉ้วน (เกิด 25 พฤษภาคม พ.ศ. 2521) อดีตสมาชิกสภาผู้แทนราษฎรจังหวัดกระบี่ 1 สมัย และเป็นบุตรชายอาคม เอ่งฉ้วน อดีตรัฐมนตรีและแกนนำพรรคประชาธิปัตย์ ปัจจุบันสังกัดพรรครวมไทยสร้างชาติ
ประวัติ.
สุชีน เกิดเมื่อวันที่ 25 พฤษภาคม พ.ศ. 2521 เป็นบุตรนายอาคม เอ่งฉ้วน และนางปราณี เอ่งฉ้วน (สกุลเดิม: อังคเสถียร) 
สำเร็จการศึกษาชั้นมัธยมศึกษาจากโรงเรียนสวนกุหลาบวิทยาลัย ระดับปริญญาตรี บริหารธุรกิจ จากมหาวิทยาลัยหอการค้าไทย และปริญญาโท สาขาการจัดการ จากมหาวิทยาลัยราชภัฏสุราษฎร์ธานี
งานการเมือง.
สุชีน ประกอบธุรกิจเคเบิลทีวีในจังหวัดกระบี่ และเป็นประธานสาขาพรรคประชาธิปัตย์ จังหวัดกระบี่ ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 เขาได้รับเลือกตั้งเป็นสมาชิกสภาผู้แทนราษฎรจังหวัดกระบี่ เขต 2
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 ลงสมัครรับเลือกตั้งในสังกัดพรรคประชาธิปัตย์ แต่ไม่ได้รับการเลือกตั้ง ต่อมาในปี 2565 เขาย้ายไปร่วมงานกับพรรครวมไทยสร้างชาติ
สมาชิกสภาผู้แทนราษฎร.
สุชีน เอ่งฉ้วน ได้รับเลือกตั้งเป็นสมาชิกสภาผู้แทนราษฎรมาแล้ว 1 สมัย คือ
โรคสติลล์ที่เริ่มเป็นในผู้ใหญ่

โรคสติลล์ที่เริ่มเป็นในผู้ใหญ่  หรือ โรคสติลล์ในผู้ใหญ่  เป็นโรคของการอักเสบทั่วร่างอย่างหนึ่ง มีอาการตามแบบฉบับ (classic presentation) ได้แก่ มีไข้สูงต่อเนื่องยาวนาน ปวดข้อ และมีผื่นลักษณะเฉพาะสีชมพูคล้ายสีเนื้อปลาแซลมอน (salmon-colored rash) ถือเป็นโรคที่ต้องวินิจฉัยด้วยการแยกโรคอื่นออก การตรวจระดับของเฟอร์ไรติน (โปรตีนชนิดหนึ่งในเลือดซึ่งมีหน้าที่จับกับเหล็ก) อาจพบว่าสูงขึ้นในผู้ป่วยโรคสติลล์ ผู้ป่วยอาจมีอาการแรกเริ่มที่คล้ายคลึงกับโรคอื่นๆ ที่ทำให้เกิดการอักเสบ รวมถึงโรคภูมิต้านตนเองชนิดอื่นๆ ซึ่งต้องวินิจฉัยแยกออกไปให้ได้ก่อน
ผู้ป่วยส่วนใหญ่จะมีพยากรณ์โรคดี แต่หากมีอาการที่เกี่ยวข้องกับปอด หัวใจ หรือไต ผู้ป่วยอาจมีภาวะแทรกซ้อนที่อาจเป็นอันตรายถึงชีวิต จากผลของโรคที่เกิดกับอวัยวะเหล่านี้ได้ การรักษาแรกเริ่มใช้สเตอรอยด์ เช่น เพรดนิโซโลน ยาอื่นๆ อาทิ ยาต้านอินเตอร์ลิวคินวัน (เช่น อานาคินรา) อาจใช้รักษาได้ หากรักษาด้วยสเตอรอยด์ขนาดปกติแล้วไม่ได้ผล
โรคนี้มีความคล้ายคลึงกับโรคข้ออักเสบไม่ทราบสาเหตุในเด็ก (Systomic-onset juvenile idiopathic arthritis) ซึ่งเรียกอีกอย่างว่า โรคสติลล์
อาการและอาการแสดง.
ผู้ป่วยส่วนใหญ่มีอาการแรกเริ่มได้แก่ ปวดข้อ ไข้สูง ผื่นสีชมพูอมส้ม ตับโต ม้ามโต ต่อมน้ำเหลืองโต ตรวจเลือดพบเม็ดเลือดขาวมากกว่าปกติ ผลตรวจรูมาตอยด์แฟกเตอร์และแอนตินิวเลียร์แอนติบอดีมักให้ผลลบ และตรวจระดับเฟอร์ไรตินในเลือดมักมีค่าสูง
วัดแก้วพิจิตร

วัดแก้วพิจิตร พระอารามหลวง ตั้งอยู่ทางฝั่งขวาของแม่น้ำบางปะกง เขตเทศบาลเมืองปราจีนบุรีห่างจากตัวเมืองไปทางทิศตะวันออก ประมาณ 2 กิโลเมตร และตั้งอยู่บนถนนแก้วพิจิตร ตำบลหน้าเมือง อำเภอเมืองปราจีนบุรี จังหวัดปราจีนบุรี
ประวัติ/สถาปัตยกรรม.
วัดเก่าแก่สร้างเมื่อปี พ.ศ. 2422 โดยนางประมูล โภคา (แก้ว ประสังศิต) ภรรยาของขุนประมูลภักดี ต่อมาในปี พ.ศ. 2461 เจ้าพระยาอภัยภูเบศร (ชุ่ม อภัยวงศ์) ได้สร้าง พระอุโบสถ เพิ่มเติม มีลักษณะทาง สถาปัตยกรรมภายนอก และการตกแต่งภายในอาคาร ผสมผสานระหว่างศิลปะไทย จีน ยุโรป และ ขอม อาคาร ที่สำคัญภายในวัด ได้แก่ พระอุโบสถ ที่ฝาผนังด้านนอกมีภาพปูนปั้นตัวละคร ในเรื่องรามเกียรติ์ มีเสาแบบกรีก ด้านนอกหัวเสาเป็นแบบโครินเธียล ฯลฯ
พระประธานปางอภัย.
พระพุทธรูปประทับขัดสมาธิเพชร พระหัตถ์ขวาหงายในปางประทานอภัย พระหัตถ์ซ้ายหงายขึ้น มีแค่ตัวอย่างเดียว อันได้แก่หลวงพ่ออภัยวงศ์ พระประธานในพระอุโบสถวัดแก้วพิจิตร อำเภอเมืองฯ จังหวัดปราจีนบุรี พระพุทธรูปองค์นี้ สมเด็จฯ กรมพระยาดำรงราชานุภาพทรงออกแบบ ประทานเจ้าพระยาอภัยภูเบศร์ (ชุ่ม อภัยวงศ์) สร้างขึ้นในปี พ.ศ. 2464 (ค.ศ. 1921) เป็นพระพุทธรูปประทับขัดสมาธิเพชร ยกพระหัตถ์ทั้งสองข้างระดับบั้นพระองค์ พระหัตถ์ขวา หงายออกในปางประทานอภัย พระหัตถ์ซ้ายหงายขึ้นและวางที่พระชานุ ครองจีวรห่มดองเป็นริ้วแบบ เหมือนจริง การที่พระพุทธรูปองค์นี้แสดงปางประทานอภัยก็น่าจะให้สอดคล้องกับสกุลของผู้สร้าง คือ อภัยวงศ์ และเนื่องด้วยว่า สมเด็จฯ กรมพระยาดำรงราชานุภาพเป็นผู้ออกแบบ จึงไม่มีพระพุทธรูปในลักษณะ ดังกล่าวก่อนหน้านี้
วัดประจำสกุล อภัยวงศ์.
วัดนี้ถือเป็นวัดประจำสกุล อภัยวงศ์ โดยคู่กับโรงพยาบาลเจ้าพระยาอภัยภูเบศร โดยวัดนี้เป็นที่บรรจุอังคารของเจ้าพระยาอภัยภูเบศร (ชุ่ม อภัยวงศ์)และอังคารของพระยาอภัยภูเบศร (เลื่อม อภัยวงศ์)อยู่ใต้ฐานของพระอภัยวงศ์ โดยจะเป็นหน้าที่ของคนในสกุลที่จะมาบำเพ็ญกุศลแก่บุพการี โดยพระนางเจ้าสุวัทนา พระวรราชเทวีจะทรงเสด็จบำเพ็ญกุศลพระราชทานแก่พระชนก และ พระอัยกาในบางวาระ และสืบต่อมาถึงสมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดีที่จะมาบำเพ็ญกุศลพระราชทานแก่ขรัวตาและเจ้าคุณทวด
สถานกุศลในสองราชนารี เพชรรัตน-สุวัทนา.
ในขณะที่พระนางเจ้าสุวัทนา พระวรราชเทวียังทรงดำรงพระชนมชีพ จะทรงเสด็จพระดำเนินมาทรงถวายผ้าพระกฐินส่วนพระองค์ในทุกๆปี และเมื่อทรงประชวรก็ทรงมีพระพินัยกรรมให้อัญเชิญฉัตรที่สุมพระอัฐิมากางกั้นถวายพระอภัยวงศ์ ต่อมาสมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดีก็ทรงถวายผ้าพระกฐินและทรงพระราชานุญาตให้เชิญพระฉายาลักษณ์ ของ พระนางเจ้าสุวัทนา พระวรราชเทวีจากวังรื่นฤดีมาประดิษฐานไว้ ณ พระอุโบสถ และจะเสด็จบำเพ็ญพระกุศลอุทิศแก่พระบุพการีสายเจ้าพระยาอภัยภูเบศร เป็นประจำทุกปี แม้ขณะประชวรก็ทรงโปรดให้ผู้แทนพระองค์มาแทน 
จัดถวายเป็นพระกุศล.
ทางวัดจะจัดการบำเพ็ญกุศลถวายพระนางเจ้าสุวัทนา พระวรราชเทวีในทุกวันที่
ถวายสมเด็จพระเจ้าภคินีเธอ เจ้าฟ้าเพชรรัตนราชสุดา สิริโสภาพัณณวดีในทุกวันที่
ประธานาธิบดีอุซเบกิสถาน

ประธานาธิบดีอุซเบกิสถาน หรือเรียกอย่างเป็นทางการว่า ประธานาธิบดีแห่งสาธารณรัฐอุซเบกิสถาน  เป็นประมุขแห่งรัฐและผู้มีอำนาจบริหารในอุซเบกิสถาน สำนักงานประธานาธิบดีก่อตั้งขึ้นในปี ค.ศ. 1991 แทนที่ตำแหน่งประธานรัฐสภาสูงสุดของสหภาพโซเวียต สาธารณรัฐสังคมนิยมโซเวียตอุซเบก ซึ่งมีมาตั้งแต่ปี ค.ศ. 1925 ประธานาธิบดีได้รับการเลือกตั้งโดยตรงในวาระ 5 ปี โดยพลเมืองของอุซเบกิสถานที่มีอายุครบ 18 ปีบริบูรณ์
อิสลอม แกรีมัฟ เป็นประธานาธิบดีอุซเบกิสถานที่ดำรงตำแหน่งนานถึง 25 ปีหลังจากสถาปนาตำแหน่ง เขาชนะการเลือกตั้งติดต่อกัน 3 ครั้ง การเลือกตั้งครั้งที่ 3 เกิดความขัดแย้งมากที่สุดเนื่องจากเขาได้รับเลือก 2 ครั้ง ซึ่งรัฐธรรมนูญฉบับปัจจุบันกำหนดเงื่อนไขไว้สูงสุด 2 วาระ คำอธิบายอย่างเป็นทางการคือวาระแรกของเขาที่ดำรงตำแหน่งเป็นเวลา 5 ปีอยู่ภายใต้รัฐธรรมนูญฉบับก่อนและไม่นับรวมกับขีดจำกัดใหม่ เขาเสียชีวิตในตำแหน่งเมื่อวันที่ 2 กันยายน ค.ศ. 2016 การประชุมร่วมกันของทั้ง 2 สภา ของสภาสูงสุดของอุซเบกิสถาน ได้แต่งตั้งนายกรัฐมนตรีชัฟแกต มือร์ซียอยิฟ เป็นประธานาธิบดีชั่วคราวเมื่อวันที่ 8 กันยายน ค.ศ. 2016 ในเดือนธันวาคม ค.ศ. 2016 มือร์ซียอยิฟได้รับเลือกเป็นประธานาธิบดีด้วยคะแนนนิยม แม้ว่าผู้สังเกตการณ์จากนานาชาติจะมองว่าการเลือกตั้งไม่เสรีและยุติธรรม เนื่องจากข้อจำกัดในการรายงานของสื่อและการยัดเยียดบัตรลงคะแนน
สกุลกัญชา

สกุลกัญชา หรือ Cannabis ("Cán-na-bis") เป็นสกุลของพืชมีดอกที่ประกอบด้วย 3 สปีชีส์ "Cannabis sativa" หรือกัญชง "Cannabis indica" หรือกัญชา และ "Cannabis ruderalis"ที่เป็นวัชพืชในยุโรป พืชเหล่านี้เป็นพืชท้องถิ่นในเอเชียกลาง และเอเชียใต้ พืชในสกุลนี้เป็นพืชให้เส้นใย สมุนไพร และยังถูกรัฐบาลในหลาย ๆ ประเทศมองว่าเป็นยาเสพติด นอกจากนั้นยังสามารถคั้นน้ำมันจากเมล็ดได้ด้วย
วัดท่าไชยศิริ

วัดท่าไชยศิริ เป็นวัดในพระพุทธศาสนาเถรวาท สังกัดคณะสงฆ์มหานิกาย ที่ดำเนินกิจกรรมทางพระพุทธศาสนา บ้านสมอพลือ ถนนเพชรเกษม หมู่ที่ 1 ตำบลสมอพลือ อำเภอบ้านลาด จังหวัดเพชรบุรี
ที่ตั้ง.
วัดท่าไชยศิริ ตั้งอยู่หมู่ที่ 1 ถนนเพชรเกษม ตำบลสมอพลือ อำเภอบ้านลาด จังหวัดเพชรบุรี มีเนื้อที่ 21 ไร่ 18 ตารางวา ที่ธรณีสงฆ์ 8 ไร่ 3 งาน 46 ตารางวา รวม 29 ไร่ 3 งาน 64 ตารางวา อาณาเขต 
ประวัติ.
วัดท่าไชยศิริ (วัดใต้) สร้างในปีใดไม่ปรากฏปีที่สร้างแต่ตามทะเบียนวัดสำนักงานศึกษาธิการอำเภอบ้านลาดจังหวัดเพชรบุรี มีวิสุงคามสีมา15 หน้า510 บันทึกไว้ว่าได้รับพระราชวิสุงคามสีมาเมื่อ พ.ศ. 1910 ตรงกับรัชสมัยแผ่นดินของพระมหาธรรมราชาที่ 1 (พญาลิไท) แห่งกรุงสุโขทัย และได้รับวิสุงคามสีมาครั้งที่ 2 ในปี พ.ศ. 2225 สมัยแผ่นดินสมเด็จพระนารายณ์มหาราชกรุงศรีอยุธยา และได้รับพระราชทานวิสุงคามสีมาอีกครั้งหนึ่งพ.ศ. 2445ในสมัยพระบาทสมเด็จพระจุลจอมเกล้าเจ้าอยู่หัว รัชกาลที่ 5 แห่งกรุงรัตนโกสินทร์ ตรงกับสมัยสมเด็จพระมหาสมณเจ้ากรมพระยาวชิรญาณวโรรส สมเด็จพระสังฆราช องค์ที่ 10 
เจ้าอาวาส.
นามเจ้าอาวาสวัดท่าไชยศิริเท่าที่สืบได้
ศาสนสถาน-เสนาสนะ.
อาคารเสนาสนะ ประกอบด้วย 
ปูชนียวัตถุ.
วัดท่าไชยศิริมีเจดีย์โบราณสมัยอยุธยา และพระพุทธรูปอื่นๆ
การใช้น้ำเพชรในพระราชพิธีต่าง ๆ นั้น คงจะใช้กันมานาน แต่ยังหาหลักฐานไม่ได้ว่าเริ่มมีมาตั้งแต่เมื่อใด แต่ตามธรรมเนียมพระราชพิธีของไทยนั้น นิยมใช้น้ำศักดิ์สิทธิ์จากสระทั้ง 4 และแม่น้ำทั้ง 5 นั้น รวมแม่น้ำเพชรอยู่ด้วย คือ แม่น้ำป่าสัก แม่น้ำเจ้าพระยา แม่น้ำแม่กลอง แม่น้ำบางปะกง และแม่น้ำเพชรบุรี สำหรับแม่น้ำเพชรบุรีนั้น จะเจาะจงตักที่ท่าน้ำวัดท่าไชยศิริ และนำไปประกอบ พิธีที่วัดมหาธาตุก่อนส่งเข้าไปประกอบพิธีที่กรุงเทพฯ ต่อไป
(สระน้ำศักดิ์สิทธิ์ ทั้ง 4 อยู่ในเขตตำบลสระแก้ว จังหวัดสุพรรณบุรี พระบาทสมเด็จพระจุลจอมเกล้าเจ้าอยู่หัว เคยเสด็จมาทอดพระเนตรสระศักดิ์สิทธิ์ที่ตำบลนี้ จึงเป็นเหตุให้เปลี่ยนชื่อหมู่บ้านเป็น “บ้านท่าเสด็จ” สระศักดิ์สิทธิ์เดิมพบเพียง 4 สระ คือ สระแก้ว สระคา สระยมนา สระเกษ ต่อมาพบอีก 2 สระ คือ สระอมฤต และสระอมฤต และทรงพระราชหัตถเลขาไว้ว่า “แต่เหตุไฉนที่สระนี้ขลังนักไม่ปรากฏ คงจะมีตัวครูบาที่สำคัญเป็นอันมาก น้ำในสระก็ไม่ใช้ ปลาในสระก็ไม่กิน สระมีหญ้าขึ้นรกเต็มไปหมดมีจระเข้อาศัยอยู่ทั้งสี่สระน้ำสระคา สระยมนาไม่สู้สะอาดมีสีแดง แต่น้ำสระเกษ สระแก้วใสสะอาด”) 
น้ำในสระทั้งหมดนี้ใช้ในพระราชพิธีถือน้ำพิพัฒน์สัตยาและพระราช พิธีสระน้ำมูรธาภิเษกตามลัทธิพราหมณ์ กรมศิลปากรได้ขึ้นทะเบียนจัดตั้งสระน้ำศักดิ์สิทธิ์ เป็นโบราณสถานไว้แต่น้ำที่ใช้ในงานพระราชพิธีบรมราชาภิเษก ที่หาหลักฐานได้ เป็นสารตราของทางราชการสั่งให้เจ้าเมืองเพชรบุรี ตักน้ำเพชรไปใช้ในพิธีบรมราชาภิเษก มีตั้งแต่พระบาทสมเด็จพระจอมเกล้าเจ้าอยู่หัว พระบาทสมเด็จพระจุลจอมเกล้าเจ้าอยู่หัว เป็นต้นมาจนถึงรัชกาลปัจจุบันก็ใช้น้ำเพชร และประกอบพิธีตักที่ท่าน้ำวัดท่าไชยศิริทั้งสิ้น โดยเฉพาะ พระราชพิธีเฉลิมพระชนมพรรษาครบ 5,6,7รอบ (14ต.ค.2554) และพระราชพิธีครองราชย์ 60 พรรษาของพระบาทสมเด็จพระเจ้าอยู่หัวปรมินทรมหาภูมิพลอดุลยเดช รัชกาลที่ 9 ได้มีพิธีทำน้ำศักดิ์สิทธิ์เช่นกัน ผู้เขียนได้ เข้าร่วมเป็น เจ้าหน้าที่ทำพิธีพลีกรรมตักน้ำศักดิ์สิทธิ์ที่ท่าน้ำวัดท่าไชยด้วย โดยมีท่านผู้ว่าราชการจังหวัดเป็นประธาน มีขบวนแห่น้ำเสกน้ำศักดิ์สิทธิ์แล้ว เพื่อนำเข้าสู่พิธีต่อไป
นอกจากนี้ ยังมีบุคคลสำคัญในรัชกาลสมัยนั้น ใช้น้ำเพชรที่วัดท่าไชยศิริเป็นประจำอีก 2 ท่าน คือ สมเด็จเจ้าพระยาบรมมหาศรีสุริยวงศ์ (ช่วง บุญนาค) อีกท่านหนึ่ง คือ เจ้าพระยาภานุวงศ์มหาโกษาธิบดี (ท้วม บุญนาค) และยังใช้รับรองคณะทูตานุทูตจากต่างประเทศด้วย
ศัลยา สุขะนิวัตติ์

ศัลยา สุขะนิวัตติ์ (เกิด 26 มิถุนายน พ.ศ. 2487) ชื่อเล่น แดง เป็นนักเขียนบทละครโทรทัศน์ชาวไทยที่มีชื่อเสียงจากการเขียนบทโทรทัศน์ที่ได้รับความนิยมหลายเรื่อง ศัลยามีชื่อเสียงจากการเขียนบทละครเรื่อง "คู่กรรม", "นางทาส", "สายโลหิต", "ดอกส้มสีทอง" ที่มีเนื้อหารุนแรงซึ่งสะท้อนปัญหาของสถาบันครอบครัว และเขียนบทละครเรื่อง "บุพเพสันนิวาส"
นอกจากนี้ ศัลยา ยังได้มีโอกาสเป็นนักแสดงรับเชิญในละครอยู่บ้าง เช่น หนุ่มทิพย์ (2530), เหตุเกิดที่ สน. (2533), ริษยา (2534) และ รักของฟ้า (2544)
ประวัติ.
ศัลยาเป็นผู้ที่มีความสนใจในวรรณกรรมและการอ่านตั้งแต่เด็ก สำเร็จการศึกษาระดับมัธยมปลายจาก โรงเรียนสตรีวิทยา และเรียนต่อคณะรัฐศาสตร์ จุฬาลงกรณ์มหาวิทยาลัยจนจบ เริ่มเขียนบทละครจากการชักชวนของไพรัช สังวริบุตร (ศิลปินแห่งชาติ สาขาศิลปะการแสดง ภาพยนตร์และละคร ปี พ.ศ. 2547) บทละครเรื่องแรกที่เขียนคือ "หลวงตา" เป็นละครสั้น ได้รับผลตอบรับที่ดี
ศัลยาได้เขียนบทละครหลายเรื่องให้กับทางช่อง 7 หลากหลายประเภท ทั้งละครสะท้อนสังคมสร้างสรรค์ครอบครัว ละครพื้นบ้าน ละครร่วมสมัย แต่ส่วนใหญ่ผู้ชมคนไทยมักคุ้นเคยกับผลงานที่เป็นละครอิงประวัติศาสตร์ เช่น "คู่กรรม" "นางทาส" "สายโลหิต" และ "แผลเก่า"
วารุจ ศิริวัฒน์

วารุจ ศิริวัฒน์ (เกิด 1 กันยายน พ.ศ. 2505) ชื่อเล่น น็อต ปัจจุบันดำรงตำแหน่งเป็นสมาชิกสภาผู้แทนราษฎรจังหวัดอุตรดิตถ์ สังกัดพรรคเพื่อไทย อดีตที่ปรึกษารัฐมนตรีช่วยว่าการกระทรวงการคลัง (นายสันติ พร้อมพัฒน์) และอดีตสมาชิกสภาผู้แทนราษฎรแบบบัญชีรายชื่อ
ประวัติ.
วารุจ เกิดเมื่อวันที 1 กันยายน พ.ศ. 2505 ที่ตำบลท่าอิฐ อำเภอเมืองอุตรดิตถ์ จังหวัดอุตรดิตถ์ เป็นบุตรพลเรือตรีชอบ กับนางสุพัตรา ศิริวัฒน์ (สกุลเดิม: วิจิตรานนท์) เป็นน้องชายชัยภักดิ์ ศิริวัฒน์ ด้านครอบครัวสมรสกับนางนวลจิรา ศิริวัฒน์
สำเร็จการศึกษาระดับปริญญาตรีนิเทศศาสตรบัณฑิต (โฆษณา) จากมหาวิทยาลัยกรุงเทพ และปริญญาโท ศิลปศาสตรหาบัณฑิต (รัฐศาสตร์) จากมหาวิทยาลัยรามคำแหง
การทำงาน.
วารุจ ศิริวัฒน์ ได้รับเลือกตั้งเป็นสมาชิกสภาผู้แทนราษฎรจังหวัดอุตรดิตถ์ สมัยแรก ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2544 สังกัดพรรคชาติพัฒนา (เลือกตั้งแทนนายศรัณย์ ศรัณย์เกตุ จากพรรคไทยรักไทยที่ถูกใบแดง) ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2548 เขาได้ย้ายมาลงสมัครรับเลือกตั้งในระบบบัญชีรายชื่อ สังกัดพรรคไทยรักไทย กระทั่งในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 เขาได้ลงสมัครรับเลือกตั้งในเขตเลือกตั้งที่ 2 จังหวัดอุตรดิตถ์อีกครั้งหนึ่ง สังกัดพรรคพลังประชาชน และได้รับตำแหน่งประธานคณะกรรมาธิการการที่ดิน ทรัพยากรธรรมชาติและสิ่งแวดล้อม ในสภาผู้แทนราษฎรไทย ชุดที่ 23 ซึ่งต่อมาในปี พ.ศ. 2551 ศาลรัฐธรรมนูญวินิจฉัยให้ยุบพรรคฯ นายวารุจ พร้อมกับสมาชิกอีกจำนวนหนึ่งจึงย้ายไปสังกัดพรรคกิจสังคม นำโดยนายสุวิทย์ คุณกิตติ
ในการเลือกตั้ง พ.ศ. 2554 เขาลงสมัครรับเลือกตั้งในสังกัดพรรคชาติพัฒนา แต่แพ้ให้กับนายศรัณย์ ศรัณย์เกตุ จากพรรคเพื่อไทย
ในการเลือกตั้ง พ.ศ. 2562 วารุจลงสมัครรับเลือกตั้งสมาชิกสภาผู้แทนราษฎรแบบแบ่งเขต จังหวัดอุตรดิตถ์ เขต 2 สังกัดพรรคพลังประชารัฐ แต่ไม่ได้รับการเลือกตั้ง
ในเดือนสิงหาคม พ.ศ. 2562 วารุจ ศิริวัฒน์ ได้รับแต่งตั้งให้ดำรงตำแหน่งที่ปรึกษารัฐมนตรีช่วยว่าการกระทรวงการคลัง
ในการเลือกตั้งปี พ.ศ. 2566 ได้กลับมาลงสมัครรับเลือกตั้งในสังกัดพรรคเพื่อไทย เขตเลือกตั้งที่ 2 จังหวัดอุตรดิตถ์ และได้รับการเลือกตั้ง
สตีฟ จ็อบส์ อัจฉริยะเปลี่ยนโลก

สตีฟ จ็อบส์ อัจฉริยะเปลี่ยนโลก  เป็นภาพยนตร์ชีวประวัติของสตีฟ จอบส์ในปี 2013 กำกับโดยโจชัว ไมเคิล สเติร์น เขียนโดยมาร์ก ฮูลเม โดยแอชตัน คุชเชอร์รับบทเป็นสตีฟ จอบส์
เรื่องย่อ.
"สตีฟ จ็อบส์ อัจฉริยะเปลี่ยนโลก" เล่าถึงเรื่องราวทรงพลังและน่าทึ่งของผู้ชายคนหนึ่ง ที่ต้องการเปลี่ยนโลก และสุดท้ายก็ทำจนสำเร็จ โดยเล่าถึงช่วงเวลาระหว่างปี 1970 จนถึง 2000 ที่สร้างผลกระทบและหล่อหลอมให้สตีฟ จอบส์ กลายเป็นไอคอนแห่งวงการไอทีอย่างที่ทุกคนรู้จัก จอบส์ต้องพบกับแรงบันดาลใจ การค้นพบตัวตน จุดต่ำสุดของชีวิต ชัยชนะที่ยิ่งใหญ่ และความพยายามอย่างไม่ลดละในการเปลี่ยนโลกที่ทุกคนเคยรู้จัก
พิมพ์ผกา เสียงสมบุญ

พิมพ์ผกา เสียงสมบุญ (เกิด 14 พฤศจิกายน พ.ศ. 2513) ชื่อเล่น หมู เป็นนักแสดงหญิงชาวไทย และเป็นรองมิสไทยแลนด์เวิลด์ อันดับ 2 ปี 2531 ปีเดียวกับปภัสรา เตชะไพบูลย์
ประวัติ.
พิมพ์ผกาเกิดในครอบครัวพ่อเลี้ยงเดี่ยวไม่เคยอยู่ร่วมกับมารดา บิดาเป็นจีนแคะส่วนมารดาเป็นชาวไทย ในวัยเยาว์อาศัยอยู่กับป้าที่จังหวัดสระบุรี
เริ่มเข้าสู่วงการจากการประกวดนางสาวไทย ปี 2529 และปี 2530 และประกวดมิสไทยแลนด์เวิลด์ ปี 2531 ได้ตำแหน่งรองอันดับ 2 ต่อมาเธอเข้าสู่วงการละคร มีชื่อเสียงจากการรับบท "บัวแปง" ในเรื่อง "บ่วง" และบท "นิชา" จากละครเรื่อง "บัลลังก์เมฆ" แสดงคู่กับสุรศักดิ์ วงษ์ไทย ปัจจุบันยังคงรับงานละครอย่างต่อเนื่อง
เธอเคยเปลี่ยนไปใช้ชื่อว่า "ภรผกา" แปลว่าดอกไม้ที่น่าเลี้ยงดู สำหรับแก้เคล็ดที่เคยประสบปัญหาชีวิต
พิมพ์ผกาเป็นแม่เลี้ยงเดี่ยว มีบุตรชายคนเดียวคือณภัทร เสียงสมบุญ ชื่อเล่น นาย (5 พฤษภาคม พ.ศ. 2539) ซึ่งเป็นนักแสดงเช่นกัน เดิมเธอเป็นคนไม่มีศาสนาแต่ภายหลังได้เปลี่ยนไปนับถือศาสนาพุทธ หลังจากนั้นเธอจึงปลูกฝังหลักธรรมทางศาสนาแก่บุตรด้วย
จุดยืนทางการเมือง.
พิมพ์ผกาวิจารณ์การทำงานของรัฐบาลประยุทธ์ จันทร์โอชา ขณะเริ่มเกิดสถานการณ์การระบาดทั่วของโควิด-19 ในประเทศไทย และเธอยังสนับสนุนการประท้วงในประเทศไทย พ.ศ. 2563–2564 และต่อต้านการใช้ความรุนแรงในเหตุการณ์การสลายการชุมนุมที่แยกปทุมวัน พ.ศ. 2563 นอกจากนี้ เธอยังปฏิเสธว่าไม่เคยเป็นกลุ่มกปปส. นอกจากนี้ เธอยังสนับสนุนพิธา ลิ้มเจริญรัตน์ และ พรรคก้าวไกล
พุฒิพงศ์ สงวนวงศ์ชัย

พุฒิพงศ์ สงวนวงศ์ชัย (เกิด 15 กุมภาพันธ์ พ.ศ. 2495) ชื่อเล่น หยิ้ง เป็นนักการเมืองชาวไทย อดีตกรรมการบริหารพรรคไทยภักดี อดีตสมาชิกสภาผู้แทนราษฎร แบบสัดส่วน สังกัดพรรคประชาธิปัตย์ และอดีตสมาชิกวุฒิสภาจังหวัดชัยภูมิ
ประวัติ.
พุฒิพงศ์ เกิดเมื่อวันที่ 15 กุมภาพันธ์ พ.ศ. 2495 ที่ตำบลบ้านชวน อำเภอบำเหน็จณรงค์ จังหวัดชัยภูมิ เป็นบุตรนายเลี่ยงฮุย กับนางเง็กงอ สงวนวงศ์ชัย พี่ชายวุฒิชัย สงวนวงศ์ชัย อดีตรัฐมนตรีช่วยว่าการกระทรวงอุตสาหกรรม ด้านครอบครัวสมรสกับนางมัณฑนา สงวนวงศ์ชัย มีบุตร คืออิสระพงษ์ สงวนวงศ์ชัย
สำเร็จการศึกษาชั้นประถมศึกษา จากโรงเรียนสหคุณศึกษา กรุงเทพมหานคร ชั้นมัธยมศึกษาจาก กศน.จังหวัดชัยภูมิ และระดับปริญญาตรี สาขาวิชาการตลาด จากสถาบันราชภัฏนครราชสีมา
การทำงาน.
พุฒิพงศ์ ได้รับเลือกตั้งเป็นสมาชิกวุฒิสภาจังหวัดชัยภูมิ ในการเลือกตั้งสมาชิกวุฒิสภาไทยเป็นการทั่วไป พ.ศ. 2549 แต่ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 เขาได้ลงสมัครและได้รับเลือกตั้งเป็นสมาชิกสภาผู้แทนราษฎร แบบสัดส่วน กลุ่มที่ 2 สังกัดพรรคประชาธิปัตย์
ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 เขาลงสมัครรับเลือกตั้งในเขตเลือกตั้งที่ 4 จังหวัดชัยภูมิ แต่ไม่ได้รับเลือกตั้ง
นายพุฒิพงศ์ ได้ลาออกจากพรรคประชาธิปัตย์ พร้อมกับนายสุเทพ เทือกสุบรรณ เพื่อเข้าร่วมกิจกรรมกับ กกปส. ในปี พ.ศ. 2556 ต่อมาในปี 2564 ได้เข้าร่วมงานกับพรรคไทยภักดี ของ วรงค์ เดชกิจวิกรม และรับตำแหน่งเป็นกรรมการบริหารพรรค
นิติวัฒน์ จันทร์สว่าง

นิติวัฒน์ จันทร์สว่าง (เกิด 15 สิงหาคม พ.ศ. 2521) อดีตผู้ช่วยเลขานุการรัฐมนตรีว่าการกระทรวงเกษตรและสหกรณ์ (ประจำประภัตร โพธสุธน) อดีตสมาชิกสภาผู้แทนราษฎรแบบบัญชีรายชื่อ สังกัดพรรคชาติไทยพัฒนา และอดีตสมาชิกสภาผู้แทนราษฎรจังหวัดสุพรรณบุรี
ประวัติ.
นิติวัฒน์ จันทร์สว่าง มีชื่อเล่นว่า ไมเคิล หรือ พีพี เกิดเมื่อวันที่ 15 สิงหาคม พ.ศ. 2521 ที่ตำบลหัวเขา อำเภอเดิมบางนางบวช จังหวัดสุพรรณบุรี สำเร็จการศึกษาระดับปริญญาตรี และระดับปริญญาโท สาขานิติศาสตร์ จากมหาวิทยาลัยอัสสัมชัญ และสำเร็จการศึกษาเนติบัณฑิตไทย รวมถึงปริญญาโท รัฐศาสตรมหาบัณฑิต จากมหาวิทยาลัยธรรมศาสตร์
การทำงาน.
นิติวัฒน์ จันทร์สว่าง ประกอบอาชีพทนายความ ต่อมาได้รับเลือกตั้งเป็นสมาชิกสภาผู้แทนราษฎรแทนตำแหน่งที่ว่างลง จากการที่บรรหาร ศิลปอาชา หัวหน้าพรรคชาติไทย ถูกตัดสิทธิ์ทางการเมือง 5 ปี ในปี พ.ศ. 2552 และในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 เขาได้ลงสมัครรับเลือกตั้งในระบบบัญชีรายชื่อ และได้รับเลือกตั้ง เป็น ส.ส.สมัยที่ 2
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 เขาได้สมัครรับเลือกตั้งในระบบบัญชีรายชื่อ สังกัดพรรคชาติไทยพัฒนา ลำดับที่ 12 แต่การเลือกตั้งเป็นโมฆะ ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เขาได้ลงสมัครรับเลือกตั้งสมาชิกสภาผู้แทนราษฎรแบบบัญชีรายชื่อ สังกัดพรรคชาติไทยพัฒนา ลำดับที่ 5 แต่พรรคชาติไทยพัฒนาได้รับเลือกตั้งเพียง 4 คน
พระยาราชนิกูล (ทองคำ)

พระยาราชนิกูล (ทองคำ) (พ.ศ. 2223 – 2270) เป็นพระบิดาของสมเด็จพระปฐมบรมมหาชนก พระบรมราชชนกในพระบาทสมเด็จพระพุทธยอดฟ้าจุฬาโลกมหาราช
ประวัติ.
พระยาราชนิกูล เดิมมีชื่อว่า ทองคำ เป็นบุตรชายของเจ้าพระยาวรวงษาธิราช (ขุนทอง) เกิดเมื่อตอนปลายแผ่นดินสมเด็จพระนารายณ์มหาราช
ต่อมาเมื่อท่านโตขึ้น เจ้าพระยาวรวงษาธิราช (ขุนทอง) บิดาของท่าน ได้นำท่านเข้าถวายตัวเข้ารับราชการเป็นมหาดเล็กใน สมเด็จเจ้าฟ้าเพชร กรมพระราชวังบวรสถานมงคล (ต่อมาคือ สมเด็จพระที่นั่งท้ายสระ) ดังนั้น สมเด็จเจ้าฟ้าเพชร กรมพระราชวังบวรสถานมงคล จึงได้ให้นายทองคำ ซึ่งได้รับตำแหน่งเป็น จมื่นมหาสนิท หัวหมื่นมหาดเล็ก ไปตั้งบ้านเรือนอยู่ที่บ้านสะแกกรัง เพื่อคอยกะเกณฑ์สิ่งของและทำราชการ ด้วยสมเด็จพระเจ้าอยู่หัวทรงโปรดการเสด็จประพาสล้อมช้างป่า และเมืองอุทัยธานีเป็นหัวเมืองด่านที่อุดมสมบูรณ์ด้วย ข้าว ช้างป่า มูลค้างคาว ไม้ ผลกระวาน เป็นต้น สำหรับใช้ในกองทัพ และเป็นยุทธปัจจัยของ สมเด็จเจ้าฟ้าเพชร กรมพระราชวังบวรสถานมงคล ในโอกาสที่ขึ้นครองราชสมบัติเป็นกษัตริย์ต่อไปด้วย ขณะที่จมื่นมหาสนิท (ทองคำ) อยู่ที่บ้านสะแกกรังนั้น ภรรยาได้ให้กำเนิดบุตรชายคนโตคนหนึ่งชื่อ "ทองดี" (ต่อมาคือ สมเด็จพระปฐมบรมมหาชนก)
ครั้งเมื่อ พ.ศ. 2251 สมเด็จเจ้าฟ้าเพชร กรมพระราชวังบวรสถานมงคล ได้ขึ้นครองราชย์เป็น "สมเด็จพระเจ้าอยู่หัวท้ายสระ" จมื่นมหาสนิท (ทองคำ) มีความดีความชอบ ได้รับแต่งตั้งเป็น พระยาราชนกูล (บางแห่งเขียน พระยาราชนิกูล) ปลัดทูลฉลองกรมมหาดไทย ดังนั้นครอบครัวนี้จึงได้ย้ายครอบครัวไปตั้งบ้านเรือนอยู่ที่กรุงศรีอยุธยา ตรงเหนือป้อมเพชร
ส่วนนายทองดี บุตรชายของท่านนั้น เมื่อมีอายุพอที่จะเข้ารับราชการได้แล้ว พระยาราชนิกูลบิดาก็นำไปรับราชการอยู่ที่กรมมหาดไทย คอยช่วยเหลืองานอยู่กับตน ในสมัยสมเด็จพระเจ้าอยู่หัวบรมโกศ ในที่สุดก็ได้รับแต่งตั้งเป็น หลวงพินิจอักษร ครั้นอายุได้ 20 ปี หลวงพินิจอักษรก็อุปสมบทและเมื่อลาสิกขาบทแล้ว พระยาราชนิกูล (ทองคำ) ได้สู่ขอ "ดาวเรือง" (บางแห่งว่า "หยก") หลานสาวเจ้าพระยาอภัยราชา (เจ้าคุณประตูจีน) สมุหนายกว่าราชการแผ่นดิน ให้แต่งงานอยู่กินกันตามประเพณี ต่อมาหลวงพินิจอักษร (ทองดี) ก็ได้รับแต่งตั้งเป็น พระอักษรสุนทรศาสตร์ เสมียนตรากรมมหาดไทย มีหน้าที่ร่างพระราชสาสน์ตราต่าง ๆ ของพระมหากษัตริย์ และรักษาพระราชลัญจกรอันเป็นตราประจำแผ่นดิน
ในวัฒนธรรมสมัยนิยม.
มีนักแสดงผู้รับบท พระยาราชนิกูล (ทองคำ) ได้แก่
นาที รัชกิจประการ

นาที รัชกิจประการ (เกิด 20 สิงหาคม พ.ศ. 2502) อดีตสมาชิกสภาผู้แทนราษฎร แบบบัญชีรายชื่อ สังกัดพรรคภูมิใจไทย อดีตเหรัญญิกพรรคภูมิใจไทย อดีตสมาชิกวุฒิสภาจังหวัดพัทลุง อดีตประธานสภาพัฒนาสตรีจังหวัดพัทลุง และเป็นแกนนำของพรรคภูมิใจไทยในพื้นที่ภาคใต้สมาชิกวุฒิสภาไทย ชุดที่ 9
ประวัติ.
นาที รัชกิจประการ เกิดเมื่อวันที่ 20 สิงหาคม พ.ศ. 2502 สำเร็จการศึกษาระดับปริญญาตรี ครุศาสตรบัณฑิต สาขาภาษาอังกฤษ จากมหาวิทยาลัยราชภัฏสวนสุนันทา ระดับปริญญาตรี บริหารธุรกิจมหาบัณฑิต จาก Sommerset University ประเทศอังกฤษ และปริญญาโท ครุศาสตรมหาบัณฑิต (สาขาการจัดการคุณภาพ) จากมหาวิทยาลัยราชภัฏสวนสุนันทา ปริญญาเอกจากคณะศาสนศาสตร์ มหาวิทยาลัยมหามกุฏราชวิทยาลัย
การทำงาน.
นาที รัชกิจประการ ประกอบธุรกิจเกี่ยวกับร้านอาหาร และรีสอร์ทในจังหวัดสระบุรี ต่อมาได้รับเลือกเป็นประธานสภาพัฒนาสตรีจังหวัดพัทลุง
งานการเมือง.
นาที รัชกิจประการ เป็นสมาชิกวุฒิสภาไทย ชุดที่ 9 จังหวัดพัทลุง ในการเลือกตั้งสมาชิกวุฒิสภาไทยเป็นการทั่วไป พ.ศ. 2549 ต่อมาเธอได้เข้าร่วมงานการเมืองกับกลุ่มเพื่อนเนวิน และได้รับมอบหมายหน้าที่เลขานุการประธานรัฐสภา (นายชัย ชิดชอบ) กระทั่งในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2554 เธอได้รับเลือกตั้งเป็นสมาชิกสภาผู้แทนราษฎรแบบบัญชีรายชื่อ สังกัดพรรคภูมิใจไทย
นาที รัชกิจประการ ได้รับการแต่งตั้งเป็นเหรัญญิกพรรคภูมิใจไทย ในปี พ.ศ. 2555
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2557 เธอได้สมัครรับเลือกตั้งในระบบบัญชีรายชื่อ สังกัดพรรคภูมิใจไทย ลำดับที่ 4 แต่การเลือกตั้งเป็นโมฆะ
ในปี พ.ศ. 2562 นาที รัชกิจประการ ได้รับเลือกตั้งเป็นสมาชิกสภาผู้แทนราษฎร แบบัญชีรายชื่อ พรรคภูมิใจไทย กระทั่งในเดือนกรกฎาคม พ.ศ. 2562 ศาลฎีกาแผนกคดีอาญาของผู้ดำรงตำแหน่งทางการเมืองพิพากษาลงโทษนาที รัชกิจประการ ให้จำคุก 1 เดือน และปรับ 4,000 บาท ด้วยข้อหาแจ้งบัญชีทรัพย์สินเป็นเท็จ แต่โทษจำคุกให้รอลงอาญาไว้ 1 ปี ต่อมาในเดือนพฤษภาคม พ.ศ. 2566 ศาลฎีกาแผนกคดีอาญาของผู้ดำรงตำแหน่งทางการเมืองพิพากษาลงโทษนาที รัชกิจประการ ในกรณีเสียบบัตรแทนกันในการประชุมสภาผู้แทนราษฎรเมื่อปี พ.ศ. 2563 โดยให้จำคุก 9 เดือน ไม่รอลงอาญา และให้ตัดสิทธิดำรงตำแหน่งทางการเมืองตลอดชีวิต
งานกีฬา.
นาที รัชกิจประการ ได้ริเริ่มจัดตั้งสโมสรฟุตบอลพัทลุง เอฟซี หรือสโมสรฟุตบอลจังหวัดพัทลุง ในปี พ.ศ. 2552 และได้รับหน้าที่เป็นประธานสโมสรฟุตบอลดังกล่าว
เครื่องราชอิสริยาภรณ์.
นาที เคยได้รับพระราชทานเครื่องราชอิสริยาภรณ์ชั้นสูงสุด ดังนี้
ต่อมาถูกเรียกคืน ในปี 2568 เนื่องจากถูกพิพากษาจำคุก
เจ้าพระยาวรวงษาธิราช (ขุนทอง)

เจ้าพระยาวรวงษาธิราช (พ.ศ. 2207 – 2241) นามเดิม ขุนทอง เป็นบุตรชายของเจ้าพระยาโกษาธิบดี (ปาน)
ประวัติ.
เจ้าพระยาวรวงษาธิราช มีนามเดิมว่า "ขุนทอง" ท่านเป็นบุตรของเจ้าพระยาโกษาธิบดี (ปาน) ไม่ทราบนามมารดา
เมื่อขุนทองโตขึ้น บิดาได้พาไปรับราชการ ได้รับยศเป็นพระยาอัษฎาเรืองเดช จางวางกรมพระตำรวจ ในแผ่นดิน ออกพระเพทราชา และเลื่อนเป็นพระยากลาโหม เสนาบดีทางการทหาร ต่อมาพระยาวรวงศาธิราช เสนาบดีทางด้านการต่างประเทศ ในรัชสมัยสมเด็จพระเจ้าสุริเยนทราธิบดี ได้รับพระราชทานบรรดาศักดิ์เป็นที่เจ้าพระยาวรวงศาธิราช เสนาบดีกรมคลัง
เจ้าพระยาวรวงศาธิราช มีบุตรชื่อทองคำ เป็นเจ้ากรมมหาดเล็กในรัชกาลสมเด็จพระเจ้าสุริเยนทราธิบดี และเลื่อนยศเป็นพระราชนิกูล ตำแหน่งปลัดว่าการกรมมหาดไทย ในรัชกาลสมเด็จพระที่นั่งท้ายสระ พระยาราชนิกูลนั้นได้ย้ายหลักแหล่งไปสร้างบ้านอยู่ที่ “สะกุตรัง” หรือเมืองอุทัยธานีในปัจจุบัน
พระกุมารเยซู

พระกุมารเยซู  คือพระเยซูปางกุมารในช่วงอายุตั้งแต่แรกประสูติจนถึงมีอายุได้ 12 ปี เพราะตามธรรมเนียมยิวสมัยนั้นถือว่าอายุ 13 ปี ขึ้นไปจัดเป็นวัยผู้ใหญ่
ประวัติการบูชา.
คริสต์ศาสนิกชนนิกายโรมันคาทอลิกถือว่าการอุทิศตนศรัทธาต่อพระกุมารเยซูเกิดขึ้นตั้งแต่พระเยซูประสูติ โดยเชื่อว่าพระนางมารีย์พรหมจารีและนักบุญโยเซฟได้อุทิศตนเป็นคนแรก ต่อมาคนเลี้ยงแกะและโหราจารย์ทั้ง 3 ก็มานมัสการพระกุมารเยซูด้วย
ในสมัยต่อ ๆ ความศรัทธาต่อพระเยซูปางกุมารยังคงแพร่หลายอยู่อย่างต่อเนื่อง นักบุญที่อุทิศตนต่อพระกุมารเยซูมีหลายองค์ ได้แก่ นักบุญคริสโตเฟอร์ นักบุญแอนโทนีแห่งปาดัว นักบุญนีโกลาแห่งโตเลนตีโน นักบุญเตเรซาแห่งอาบีลา นักบุญเตแรซแห่งลีซีเยอ เป็นต้น คริสตจักรโรมันคาทอลิกกำหนดวันฉลองหลายวันเกี่ยวกับพระกุมารเยซู ได้แก่ วันสมโภชพระคริสตสมภพ วันฉลองครอบครัวศักดิ์สิทธิ์ วันฉลองการถวายพระกุมารในพระวิหาร และให้เดือนมกราคมทั้งเดือนเป็นช่วงเวลาแห่งการเฉลิมฉลองพระกุมารเยซู
งานศิลปะ.
ศิลปะเกี่ยวกับพระกุมารเยซูเริ่มแพร่หลายมาตั้งแต่คริสต์ศตวรรษที่ 3 หรือ 4 มีทั้งแบบจิตรกรรม ประติมากรรม โดยทั่วไปมักเป็นรูปในเหตุการณ์การประสูติของพระเยซู มีพระนางมารีย์พรหมจารีและนักบุญโยเซฟร่วมอยู่ในภาพเหตุการณ์ด้วย 
งานศิลปะชุดสำคัญที่มีภาพพระกุมารเยซู ได้แก่
วีรินท์ เชยอรุณ

วีรินทร์ เชยอรุณ ชื่ออื่น จุติพร อรุณรัตน์ (ชื่อเล่น: หลิน) เกิดปี พ.ศ. 2511 เป็นนักแสดงชาวไทย
ประวัติ.
วีรินทร์ เชยอรุณ มีชื่อเดิมว่า วรินทร์ เชยอรุณ, วรินทร์ เหมพิพัฒน์, จุติพร อรุณรัตน์ ตามลำดับ หรือ หลิน เกิดปี พ.ศ. 2511 เป็นนักแสดงชาวไทย จบการศึกษาระดับปริญญาตรี คณะนิเทศศาสตร์ มหาวิทยาลัยรังสิต สำเร็จการศึกษาระดับปริญญาโท หลักสูตรนิเทศศาสตรมหาบัณฑิต สาขาวิชาการสื่อสารการท่องเที่ยวและบันเทิง คณะนิเทศศาสตร์ มหาวิทยาลัยเกริก เกียรตินิยมอันดับสอง เธอเข้าสู่วงการเมื่อปี 2536 สังกัดสถานีโทรทัศน์สีกองทัพบกช่อง 7 แต่ปัจจุบันเป็นนักแสดงอิสระ
วรินทร์ มีผลงานละครเรื่องแรกแจ้งเกิดคือเรื่อง นางทาส ทางสถานีโทรทัศน์สีกองทัพบกช่อง 7 บทบาท คุณสาลี่ ต่อด้วยละคร ผ้าทอง บทบาท มาลตี ทางสถานีโทรทัศน์สีกองทัพบกช่อง 7 เช่นกัน เธอมีผลงานละครกับช่อง 7 มากมายเช่น หมูแดง, หมอลำซัมเมอร์, เปรตวัดสุทัศน์, ฟ้าใหม่ เป็นต้น หลังจากหมดสัญญากับทางค่ายจึงเป็นนักแสดงอิสระ
ส่วนผลงานภาพยนตร์ หลินได้ใช้ชื่อในการแสดงภาพยนตร์ว่า จุติพร อรุณรัตน์ มีผลงานการแสดงหลายเรื่อง เช่น ผัวเชลย และ นางฟ้ากับซาตาน เป็นต้น
ด้านชีวิตส่วนตัว มีน้องสาวชื่อ จามิน เหมพิพัฒน์ หลินสมรสกับ เพิ่มพล เชยอรุณ (บิดาของ เบญจพล เชยอรุณ) มีบุตรชาย 1 คน คือ พล เชยอรุณ (ชื่อเล่น: บอลล์) ซึ่งเป็นนักแสดงเช่นกัน และยังเป็น 1 ใน 50 คน หนุ่มคลีโอ ปี 2010
สุรเดช ยะสวัสดิ์

สุรเดช ยะสวัสดิ์ (เกิด 27 สิงหาคม พ.ศ. 2499) ปัจจุบันดำรงตำแหน่งรองหัวหน้าพรรคพลังประชารัฐ ดูแลพื้นที่ภาคเหนือ อดีตรองหัวหน้าพรรคเพื่อแผ่นดิน อดีตสมาชิกสภาผู้แทนราษฎรแบบสัดส่วน และอดีตสมาชิกวุฒิสภาจังหวัดพะเยา
ประวัติ.
สุรเดช เกิดเมื่อวันที่ 27 สิงหาคม พ.ศ. 2499 ที่กรุงเทพมหานคร เป็นบุตรพลตำรวจเอก วิฑูรย์ ยะสวัสดิ์ อดีตผู้ช่วยอธิบดีกรมตำรวจ กับหม่อมราชวงศ์จิตราภา ยะสวัสดิ์ (สกุลเดิม: นวรัตน) 
สำเร็จการศึกษาระดับปริญญาตรี วิทยาศาสตร์ประยุกต์ จาก CHAMBERLAYNE JUNIOR COLLEGE ประเทศสหรัฐอเมริกา ปริญญาตรี สาขาศิลปศาสตร์ จาก CURRY COLLEGE ประเทศสหรัฐอเมริกา และปริญญาโท จาก NORTHEASTERN UNIVERSITY ประเทศสหรัฐอเมริกา
การทำงาน.
สุรเดช ได้รับเลือกตั้งเป็นสมาชิกวุฒิสภาจังหวัดพะเยา ในการเลือกตั้งสมาชิกวุฒิสภาไทยเป็นการทั่วไป พ.ศ. 2543 และได้รับตำแหน่งประธานคณะกรรมาธิการการท่องเที่ยว วุฒิสภา ต่อมาเขาได้เข้าร่วมงานการเมืองกับพรรคเพื่อแผ่นดิน และได้รับตำแหน่งรองหัวหน้าพรรคเพื่อแผ่นดิน ในยุคสุวิทย์ คุณกิตติ เป็นหัวหน้าพรรค และในสมัยชาญชัย ชัยรุ่งเรือง เช่นเดียวกัน
ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 เขาได้รับเลือกตั้งเป็นสมาชิกสภาผู้แทนราษฎร แบบสัดส่วน สังกัดพรรคเพื่อแผ่นดิน ต่อมาในการเลือกตั้ง พ.ศ. 2554 เขาลงสมัครรับเลือกตั้งในระบบบัญชีรายชื่อ ลำดับที่ 9 สังกัดพรรคชาติพัฒนาเพื่อแผ่นดิน
ต่อมาเมื่อวันที่ 24 กุมภาพันธ์ พ.ศ. 2568 สุรเดชได้รับการแต่งตั้งเป็นรองหัวหน้าพรรคพลังประชารัฐ โดยดูแลพื้นที่ภาคเหนือตอนบน
ซัมซุง กาแลคซี โน้ต 3

ซัมซุง กาแลคซี โน้ต 3  คือสมาร์ตโฟนระบบจอสัมผัส และแท็บเล็ตคอมพิวเตอร์ ที่พัฒนาโดย ซัมซุง อิเล็กทรอนิกส์ ซึ่งเป็นรุ่นที่ต่อมาจากรุ่น" ซัมซุง กาแลคซี โน้ต 2" โดยเปิดตัวเมื่อวันที่ 4 กันยายน พ.ศ. 2556 โดยมาพร้อมกับระบบปฏิบัติการแอนดรอยด์ เวอร์ชัน 4.3 "เจลลี บีน" เป็นมาตรฐาน
กิเยร์โม มอร์ดิโย

กิเยร์โม มอร์ดิโย  หรือเป็นที่รู้จักในชื่อ มอร์ดิโย  เป็นผู้สร้างการ์ตูนและแอนิเมชันชาวอาร์เจนตินา เป็นนักวาดการ์ตูนที่ผลงานได้รับการตีพิมพ์แพร่หลายมากที่สุดคนหนึ่งในคริสต์ทศวรรษ 1970 ผลงานของเขามักมีเรื่องราวเกี่ยวกับความรัก กีฬาฟุตบอล กีฬากอล์ฟ หรือเกี่ยวกับชีวิตสัตว์ มีเอกลักษณ์คือมีสีสันฉูดฉาด ไม่ใช้คำอธิบาย และมีอารมณ์ขัน
การ์ตูนของเขาถูกนำมาสร้างเป็นภาพยนตร์สั้นแอนิเมชันโดย Miki Muster ผู้สร้างชาวสโลวีเนียในช่วง ค.ศ. 1976–1981 ใช้ชื่อว่า "Mordillo" จำนวนกว่า 400 ตอน ได้รับการเผยแพร่ทางโทรทัศน์ในกว่า 30 ประเทศ นอกจากนั้นผลงานของเขายังได้รับการตีพิมพ์จำหน่ายในรูปแบบโปสเตอร์ติดผนังและจิกซอพัซเซิล ซึ่งได้รับการตอบรับเป็นอย่างดีในกลุ่มนักสะสม
วอลเลย์บอลชายชิงแชมป์โลก 1998

วอลเลย์บอลชิงแชมป์โลก 1998 เป็นการแข่งขันวอลเลย์บอลชายจำนวน 24 ทีม, ได้มีการจัดขึ้นที่ญี่ปุ่น โดยใช้สนามแข่งขันในเมืองต่าง ๆ เช่น ฟูกูโอกะ, โคเบะ, เซ็นได, ซัปโปโระ, คาวาซากิ, อูโอซุ, ฮิโรชิมะ, โอซากะ, ชิบะ, ฮามามัตสึ และโตเกียว, เริ่มทำการแข่งขันตั้งแต่วันที่ 13 - 29 พฤศจิกายน, พ.ศ. 2541.
ประเทศที่เข้าร่วมแข่งขัน.
24 ทีมจะได้รับการแบ่งออกเป็น 6 สาย ๆ ละ 4 ทีมโดยแต่ละสายจะทำการแข่งขันแบบพบกันหมด ทีมที่ได้อันดับล่างของแต่ละสายจะทำการแข่งเพื่อชิงอันดับที่ 21-24 ในระบบการแข่งขันแบบพบกันหมด
ส่วนทีมที่เหลือ 16 ทีมจะแข่งกันเพื่อเข้ารอบแปดทีมสุดท้ายด้วยการแข่งขันแบบเพลย์ออฟ (ที่ 1 ของสาย A พบกับที่ 4 ของสาย B ฯลฯ) ซึ่งผู้ชนะเพลย์ออฟจะผ่านเข้าสู่รอบก่อนรองชนะเลิศ, รอบรองชนะเลิศ และรอบชิงชนะเลิศเพื่อชิงอันดับที่ 1-8 ในขณะที่ผู้แพ้รอบเพลย์ออฟจะเข้าแข่งขันในรอบจัดอันดับ เช่นเดียวกับระบบรอบก่อนรอง, รองชนะเลิศ และรอบชิงชนะเลิศ ที่มีการชิงที่ 9-16:
อันดับการแข่งขัน.
<templatestyles src="Col-begin/styles.css"/>
เพชรทวี ส.กิตติชัย

เพชรทวี ส.กิตติชัย ชื่อเล่น เติ้ม เป็นนักมวยไทยชาวไทย ผู้ซึ่งเคยเป็นฝ่ายชนะคะแนนสามเอ ท.รัตนเกียรติ มาแล้วครั้งหนึ่ง
ประวัติ.
วันที่ 10 กันยายน พ.ศ. 2552 เพชรทวีได้รับเลือกให้เข้าแข่งขันคู่เอกรายการศึกเพชรทองคำ + วันทรงชัย ที่จัดขึ้น ณ เวทีมวยราชดำเนิน โดยจัดให้พบกับคู่ชกอย่างมานะศักดิ์ ศิษย์นิวัฒน์
วันที่ 26 มกราคม พ.ศ. 2555 โปรโมเตอร์ทรงชัย รัตนสุบรรณ ได้จัดการแข่งขันศึกวันทรงชัยมหากุศล วสท.53 ที่เวทีมวยราชดำเนิน ซึ่งเพชรทวีได้พบกับคู่ชกอย่างเพชรเอก เกียรติยงยุทธ และในวันที่ 24 ธันวาคม ของปีเดียวกันนี้ เพชรทวีเข้าแข่งขันศึกวันสถาปนา 67 ปี เวทีราชดำเนิน ซึ่งเขาเป็นฝ่ายเสมอกับเสกสรร อ.ขวัญเมือง
วันที่ 5 เมษายน พ.ศ. 2556 เพชรทวีเข้าแข่งขันรายการศึกเกียรติเพชร ที่สนามมวยเวทีลุมพินี โดยเขาเป็นฝ่ายแพ้น็อกต่อธนญชัย ท.แสงเทียนน้อย ในยกที่สี่ ซึ่งแผนเดิมจะให้คู่นี้ชกกันที่เวทีมวยราชดำเนิน จากนั้น ในวันที่ 16 กรกฎาคม เพชรทวีเข้าแข่งขันศึกแสงมรกต ที่เวทีมวยลุมพินี โดยเขาเป็นฝ่ายชนะคะแนนโพธิ์แก้ว ฝนจางชลบุรี และในปีเดียวกันนี้ ได้มีแผนการให้เขาเข้าแข่งขันกับซุปเปอร์แบงค์ ม.รัตนบัณฑิต
วันที่ 11 กันยายน พ.ศ. 2556 เพชรทวีจะเข้าแข่งขันรายการศึกส.สมหมาย+วันทรงชัย ที่เวทีมวยราชดำเนิน กับคู่ชกอย่างเสกสรร อ.ขวัญเมือง ผู้ซึ่งเคยเสมอกันมาแล้วครั้งหนึ่ง
เสกสรร อ.ขวัญเมือง

เสกสรร อ.ขวัญเมือง ชื่อเล่น สันต์ เกิดวันที่ 20 มกราคม พ.ศ. 2532 ที่จังหวัดนครศรีธรรมราช เป็นหนึ่งในนักมวยไทยระดับแถวหน้าของประเทศ โดยในวันที่ 24 ธันวาคม พ.ศ. 2555 เสกสรรได้เข้าแข่งขันศึกวันสถาปนา 67 ปี เวทีราชดำเนิน ซึ่งเขาเป็นฝ่ายเสมอกับเพชรทวี ส.กิตติชัย
ประวัติ.
วันที่ 14 กุมภาพันธ์ พ.ศ. 2552 เสกสรรเข้าแข่งขันศึกจ้าวมวยไทย ที่เวทีมวยสยามอ้อมน้อย โดยเขาเป็นฝ่ายแพ้ต่อรุ่งเพชร ว.สังข์ประไพ วันที่ 27 มิถุนายน พ.ศ. 2553 เสกสรรเป็นฝ่ายเสมอฤทธิเดช ว.วรรณทวี ในการแข่งขันศึกมวยไทย 7 สี
วันที่ 21 กุมภาพันธ์ พ.ศ. 2556 เสกสรรเข้าแข่งขันคู่เอกรายการศึกวันทรงชัย ที่จัดขึ้น ณ เวทีมวยราชดำเนิน โดยได้พบกับคู่ปรับเก่าอย่างสิงห์ทองน้อย ป.เตละกุล ซึ่งทั้งคู่เคยพบกันมาแล้วถึงสามครั้ง โดยสิงห์ทองเป็นฝ่ายชนะ 2 ครั้ง แพ้ 1 ครั้ง แต่จากการแข่งขันในครั้งนี้ เสกสรรเป็นฝ่ายชนะคะแนนขาด และวันที่ 5 เมษายน ของปีเดียวกันนี้ เขาได้เข้าแข่งขันรายการศึกมวยไทยวอริเออร์ส ที่เวทีมวยพัทยาบ๊อกซิ่งเวิลด์ จังหวัดชลบุรี โดยได้พบกับคู่ชกชื่อสตีเฟน เมเลนดี ซึ่งเป็นนักมวยไทยจากประเทศไอร์แลนด์ ในการป้องกันแชมป์รุ่นไลท์เวท และในวันที่ 26 กรกฎาคม พ.ศ. 2556 เสกสรรเข้าแข่งขันรายการศึกมวยไทยวอริเออร์ส ตะลุยล้านนา ภาค 2 ที่จัดขึ้น ณ โรงยิมเนีเซียม มหาวิทยาลัยเทคโนโลยีราชมงคลล้านนา น่าน ในการป้องกันแชมป์เฉพาะกาลรุ่นไลท์เวท ที่ซึ่งเขาเป็นฝ่ายชนะน็อกคุน ชุน ปิง ซึ่งเป็นนักมวยไทยจากประเทศจีนได้ในช่วงต้นยกที่หนึ่ง
กระแสตอบรับ.
ในปี พ.ศ. 2561 เว็บไซต์"เอสเอ็มเอ็ม สปอร์ต" ได้จัดให้เสกสรรเป็น 1 ใน 5 นักมวยไทยที่เป็นฝันร้ายของคู่ชก